SENTENZA TAL-QORTI TAL-PRIM’ISTANZA (Ir-Raba’ Awla Estiża)

27 ta’ Settembru 2006 ( )

“Kompetizzjoni – Distribuzzjoni bl-ingrossa ta' prodotti mediċinali – Kummerċ parallel – Prezzijiet differenzjati –Artikolu 81(1) KE – Ftehim – Restrizzjoni fuq il-kompetizzjoni – Suġġett – Suq in kwistjoni – Effett – Artikolu 81(3) KE – Kontribuzzjoni għall-promozzjoni tal-progress tekniku – Nuqqas ta’ eliminazzjoni tal-kompetizzjoni – Prova – Motivazzjoni – Sussidjarjetà”

Fil-kawża T‑168/01,

GlaxoSmithKline Services Unlimited, preċedentement magħrufa bħala Glaxo Wellcome plc, stabbilita fi Brentford, Middlesex (ir-Renju Unit), irrapreżentata minn I. Forrester, QC, F. Depoortere, A. Schulz, T. Louko, u I. Vandenborre, Avocats,

rikorrenti

vs

Il-Kummissjoni tal-Komunitajiet Ewropej, inizjalment irrappreżentata minn P. Oliver, wara minn É. Gippini Fournier, bħala aġenti,

konvenuta

sostnuta minn

European Association of Euro Pharmaceutical Companies (EAEPC), stabbilita fi Brussell (il-Belġju), inizjalment irrappreżentata minn U. Zinsmeister u M. Lienemeyer, wara minn A. Martin‑Ehlers, u fl-aħħar, minn M. Hartmann‑Rüppel, Avocats,

minn

Bundesverband der Arzneimittell-Importeure eV, stabbilita f’Mülheim an der Ruhr (il-Ġermanja), inizjalment irrappreżentata minn M. Epping u W. Rehmann, wara mis-Sinjura Rehmann, Avocats,

minn

Spain Pharma, SA, stabbilita f’Madrid, irrapreżentata minn P. Muñoz Carpena, B. Ortúzar Somoza u R. Gutiérrez Sánchez, Avocats,

u minn

Asociación de exportadores españoles de productos farmacéuticos (Aseprofar), stabbilita f’Madrid (Spanja), inizjalment irrappreżentata minn M. Araujo Boyd u R. Sanz, wara minn Araujo Boyd u J. L. Buendia Sierra, Avocats,

partijiet intervenjenti,

li għandha bħala suġġett talba għall-annullament tad-Deċiżjoni 2001/791/KE tal-Kummissjoni, tat-8 ta’ Mejju 2001, dwar proċedura ta’ applikazzjoni ta’ l-Artikolu 81 tat-Trattat KE [Kawżi IV/36.957/F3 Glaxo Wellcome (notifika), IV/36.997/F3 Aseprofar u Fedifar (ilment), IV/37.121/F3 Spain Pharma (ilment), IV/37.138/F3 BAI (ilment) u IV/37.380/F3 EAEPC (ilment)] (ĠU L 302, p. 1),

IL-QORTI TAL-PRIM’ISTANZA

TAL-KOMUNITAJIET EWROPEJ (ir-Raba’ Awla Estiża),

komposta minn H. Legal, President, P. Lindh u I. Wiszniewska‑Białecka, V. Vadapalas u E. Moavero Milanesi, Imħallfin,

Reġistratur: C. Kristensen, Amministratur,

wara li rat il-proċedura bil-miktub u wara s-seduta tas-7 ta’ Ġunju 2006,

tagħti l-preżenti

Sentenza

Il-kuntest ġuridiku u fattwali tal-kawża

Id-dritt komunitarju

1 L-Artikolu 3(1)(g) KE jipprovdi li l-attivitajiet tal-Komunità għandhom jinkludu, kif ipprovdut f’dan it-Trattat u skond il-programm li jinsab fih, sistema li tiggarantixxi li l-kompetizzjoni fis-suq intern ma tkunx distorta.

2 L-Artikolu 81(1) KE jipprovdi, b’mod partikolari, li l-akkordji kollha bejn impriżi, id-deċiżjonijiet kollha ta’ assoċjazzjonijiet bejn impriżi u l-prattiċi kollha miftiehma li jistgħu jolqtu l-kummerċ bejn l-Istati Membri u li jkollhom bħala għan jew riżultat tagħhom il-prevenzjoni, ir-restrizzjoni jew id-distorsjoni tal-kompetizzjoni fi ħdan is-suq komuni huma inkompatibbli mas-suq komuni u għandhom ikunu pprojbiti.

3 L-Artikolu 81(3) KE jipprovdi li d-dispożizzjonijiet ta’ l-Artikolu 81(1) KE jistgħu jiġu ddikjarati inapplikabbli, b’mod partikolari, għal akkordji jew kategoriji ta’ akkordji bejn impriżi li jikkontribwixxu biex itejbu l-produzzjoni jew id-distribuzzjoni ta’ prodotti, jew biex jippromwovu progress tekniku jew ekonomiku waqt li fl-istess ħin, jassiguraw li l-konsumaturi jkollhom sehem ġust mill-benefiċċji li joħorġu minnhom, izda li ma jimponux fuq l-impriżi kkonċernati restrizzjonijiet li ma jkunux indispensabbli għall-kisba ta’ dawn l-għanijiet u li ma jagħtux lil dawn l-impriżi l-possibbiltà li jeliminaw il-kompetizzjoni f’parti sostanzjali tal-prodotti in kwistjoni.

4 Fil-21 ta’ Diċembru 1988, il-Kunsill adotta, fuq il-bażi ta’ l-Artikolu 100 A tat-Trattat KE (li wara emendi sar l-Artikolu 95 KE), id-Direttiva 89/105/KEE dwar it-trasparenza tal-miżuri li jirregolaw il-prezzijiet ta’ prodotti mediċinali għall-użu tal-persuna u li jkunu parti mill-pjan ta’ sistemi nazzjonali ta’ assigurazzjoni tas-saħħa (ĠU 1989, L 40, p. 8). Dan għandu bħala għan li jikseb stampa ġenerali tal-miżuri kollha ta’ ffissar ta’ kontroll dirett u indirett tal-prezz tal-prodotti mediċinali adottati mill-Istati Membri bl-iskop li jiġu kkontrollati l-ispejjeż tas-saħħa pubblika li huma jiddedikaw għall-prodotti bħal dawn u li jeliminaw id-differenzi bejn dawn il-miżuri li jistgħu jfixklu u jgħawġu l-kummerċ intrakomunitarju ta’ prodotti mediċinali u, minħabba f'hekk, ikollu effett fuq kif jaħdem is-suq komuni ta’ prodotti mediċinali. Għal dan il-għan, hija fl-ewwel lok stabbiliet sensiela ta’ rekwiżiti bil-għan li jiġi żgurat li dawk kollha kkonċernati jkunu jistgħu jivverifikaw li l-miżuri nazzjonali ma jġibux restrizzjonijiet kwantitattivi fuq l-importazzjoni u l-esportazzjoni jew li jħallu effett ekwivalenti fuqhom. Madankollu, dawn ir-rekwiżiti ma jeffettwawx la l-politika ta’ dawk l-Istati Membri u lanqas il-politika nazzjonali fil-qasam ta’ l-iffissar tal-prezzijiet u ta’ l-istabbiliment ta’ skemi ta’ sigurtà soċjali, ħlief meta din tkun meħtieġa għall-finijiet ta’ trasparenza. It-terminu impost fuq l-Istati Membri sabiex jikkonformaw ma’ din id-Direttiva skada fil-31 ta’ Diċembru 1989.

Id-dritt Spanjol

5 Fl-20 ta’ Diċembru 1990, ir-Renju ta’ Spanja adotta l-Ley 25/1990 del Medicamento (liġi 25/1990 fuq il-prodotti mediċinali, BOE Nru 306, tat-22 ta’ Diċembru 1990, p. 2643, iktar ’il quddiem il-"liġi 25/1990"). Din il-liġi ġiet emendata, b’mod partikolari, mil-ley 66/1997, tat-30 ta’ Diċembru 1997 (BOE Nru 313, tal-31 ta’ Diċembru 1997, p. 38517) u, fil-proċedura amministrattiva li wasslet għal adozzjoni tad-deċiżjoni kkontestata fil-kawża preżenti, mil-Ley 55/1999, tat-30 ta’ Diċembru 1999 (BOE Nru 312, tat-30 ta’ Diċembru 1997, p. 46095).

6 Fit-23 ta’ Frar 1990, ir-Renju ta’ Spanja adotta r-Real Decreto 271/1990 de reorganización de la intervención de los precios de las especialidades farmacéuticas de uso humano (Digriet irjali 271/1990 tar-riorganizzazzjoni ta’ l-intervent fuq il-prezz ta’ speċjalitajiet farmaċewtiċi għal użu mill-bniedem, BOE Nru 53, tat-2 ta’ Marzu 1990, p. 6086, iktar ’il quddiem id-"Digriet 271/1990"). Dan id-digriet b’mod partikolari jippermetti lir-Renju ta’ Spanja jikkonforma ruħhu mad-Direttiva 89/105/KEE.

7 Id-dispożizzjonijiet tat-Titolu VIII tal-liġi 25/1990 u tad-Digriet 271/1990 b’mod partikolari jipprovdu sistema ta’ intervent, minn naħa tal-Ministeru Spajnol tas-Saħħa u tal-Konsum u tal-Comisión interministerial de precios de los medicamentos (il-Kummissjoni interministerjali fuq il-prezzijiet tal-prodotti mediċinali), li tassistih (iktar ’il quddiem, flimkien, l-"amministrazzjoni Spanjola"), fuq il-prezz massimu bl-ingrossa tal-prodotti mediċinali koperti mis-sistema Spanjola ta’ assigurazzjoni għall-mard.

Il-fatti li wasslu għall-kawża

8 Ir-rikorrenti, GlaxoSmithKline Services Unlimited, preċedentement Glaxo Wellcome plc (iktar ’il quddiem "GSK"), hija kumpannija rreġistrata taħt id-dritt Brittaniku stabbilta fi Brentford (ir-Renju Unit). Il-grupp GlaxoSmithKline, li għalih tappartjeni, huwa wieħed mill-produtturi prinċipali mondjali tal-prodotti farmaċewtiċi. Huwa ġie stabbilit wara operazzjoni ta’ taqgħid bejn Glaxo Wellcome plc u Smithkline Beecham plc, operazzjoni li għaliha l-Kummissjoni ddikjarat, permezz ta’ deċiżjoni tat-8 ta’ Mejju 2000 (Kawża N IV/M.1846 – Glaxo Wellcome vs Smithkline Beecham), li ma kellhiex oġġezzjonijiet.

9 Glaxo Wellcome, SA (iktar ’il quddiem "GW"), kumpannija rreġistrata taħt id-dritt Spanjol stabbilita f’Madrid (Spanja), hija waħda mis-sussidjarji Spanjoli tal-grupp GlaxoSmithKline. Hija għanda bħala attivitajiet prinċipali, direttament u permezz ta’ intermedjarji tas-sussidjarji tagħha, l-iżvilupp, il-produzzjoni u l-kummerċjalizzazzjoni tal-prodotti mediċinali fi Spanja.

10 Permezz ta’ ittra tas-6 ta’ Marzu 1998, GW issottomettiet dokument intitolat "Kundizzjonijiet Ġenerali ta’ bejgħ ta’ speċjalitajiet farmaċewtiċi ta' [GW] u għas-sussidjarji tagħha għall-ħwienet grossisti awtorizzati " (iktar ’il quddiem il-"kundizzjonijiet ġenerali ta’ bejgħ") lill-Kummissjoni, sabiex tikseb ċertifikazzjoni negattiva jew eżenzjoni skond ir-Regolament Nru 17 tal-Kunsill tas-6 ta’ Frar 1962, L-ewwel Regolament li jimplementa l-Artikoli [81] u [82] tat-Trattat (ĠU 1962, 13, p. 204). Permezz ta’ ittra tat-28 ta’ Lulju 1998, GSK indirizzat notifika addizzjonali lill-Kummissjoni.

11 Il-Kundizzjonijiet ġenerali ta’ bejgħ huma applikabbli għal 82 prodott mediċinali ddestinati li jinbiegħu lill-grossisti Spanjoli, li magħhom GW għandha relazzjonijiet kummerċjali barra min-netwerk ta’ distribuzzjoni. Dawn l-aħħar imsemmija setgħu jiddestinawhom għal bejgħ mill-ġdid lill-isptarijiet Spanjoli jew għal ispiżeriji Spanjoli, li jikkunsinnawhom lill-pażjenti fuq preżentazzjoni ta’ riċetta tat-tabib. Huma setgħu jiddestinawhom ukoll għall-bejgħ mill-ġdid fi stati membri oħra, permezz tal-kummerċ parallel, li jwettqu minħabba l-eżistenza tad-differenzi fil-prezzijiet. Fost it-82 prodott mediċinali li għalihom huma applikabbli l-kundizzjonijiet ġenerali ta’ bejgħ hemm tmien prodotti mediċinali ppreżentati minn GSK li huma partikolarment suxxettibbli li jkunu s-suġġett ta' kummerċ parallel, prinċipalment bejn Spanja u r-Renju Unit. Dawn il-prodotti mediċinali huma s-segwenti :

– prodott kontra l-allerġija, bl-isem Beconase;

– ħames prodotti kontra l-ażżma, bl-ismijiet Becloforte, Becotide, Flixotide, Serevent u Ventolín;

– prodott kontra l-epilessija, bl-isem Lamictal;

– prodott kontra l-emikranja, bl-isem Imigran.

12 Għal dawn it-82 prodott mediċinali kollha, l-Artikolu 4 tal-kundizzjonijiet ġenerali ta’ bejgħ jipprovdi żewġ prezzijiet differenti (iktar ’il quddiem il-"prezz 4 A" u l-"prezz 4 B"). Dan l-artikolu jgħid hekk:

" A) Skond id-dispożizzjonijiet ta’ l-ewwel sentenza paragrafu 1 u l-paragrafu 2 ta’ l-Artikolu 100 tal-[liġi 25/1990 ], il-prezz tal-prodotti farmaċewtiċi tal-[GW] u tas-sussidjarji tagħha, fl-ebda każ, ma għandhom jaqbżu l-prezz industrijali massimu stabbilit mill-awtoritajiet Spanjoli kompetenti fil-qasam tas-saħħa meta ż-żewġ kundizzjonijiet li jistabbilixxu l-applikazzjoni ta’ l-imsemmija dispożizzjonijiet legali huma sodisfatti, jiġifieri:

– il-prodotti farmaċewtiċi msemmija iktar ’il fuq huma ffinanzjati mill-fondi tas-sigurtà soċjali Spanjoli jew mill-fondi pubbliċi Spanjoli,

– il-prodotti farmaċewtiċi mixtrija huma mbagħad ikkummerċjalizzati fil-livell nazzjonali, jiġifieri mill-intermedjarju tal-farmaċiji jew ta’ l-isptarijiet Spanjoli.

B) Jekk waħda mill-kundizzjonijiet ma tiġix sodisfatta (jiġifieri fi kwalunkwe każ fejn il-leġiżlazzjoni Spanjola tawtorizza lil-laboratorji sabiex jiffissaw liberament il-prezz tal-prodotti farmaċewtiċi tagħhom), [GW] u s-sussidjarji tagħha għandhom jistabbilixxu l-prezz tal-prodotti farmaċewtiċi tagħhom skond il-kriterji ekonomiċi reali, oġġettivi u mhuwiex diskriminatorji, u dan indipendentement mid-destinazzjoni tal-prodott stabbilit mix-xerrej. B’mod partikolari, [GW] u s-sussidjarji tagħha għandom japplikaw għall-prodotti farmaċewtiċi tagħhom il-prezz li, fuq il-bażi ta’ l-istudji ekonomiċi interni tagħha, kienu inizjalment ipproponew lill-awtoritajiet Spanjoli kompetenti fil-qasam tas-saħħa u implementat b’mod oġġettiv abbazi taż-żieda ta’ l-għoli tal-ħajja, skond id-dispożizzjonijiet ta’ l-ewwel sentenza tal-paragrafu 1(2) ta’ l-Artikolu 100 tal-[liġi 25/1990 ] u liġijiet oħra Spanjoli preċedenti dwar l-iffissar tal-prezz tal-prodotti mediċinali."

13 Permezz ta’ ittri tas-6 ta’ Marzu 1998, GW bgħatet il-kundizzjonijiet ġenerali ta’ bejgħ lil 89 grossist stabbilit fi Spanja. Dawn l-ittri, b’mod partikolari, għandhom in-nota segwenti:

"Importanti : Inti mitlub turi l-kunsens tiegħek billi tibgħat kopja ffirmata tal-fethim hawn anness qabel it-13 ta’ Marzu 1998."

14 75 grossista, li jammontaw għal aktar minn 90 % tal-bejgħ totali ta' GW fi Spanja fl-1998, aġixxew b’dan il-mod.

15 Il-kundizzjonijiet ġenerali ta’ bejgħ daħlu fis-seħħ fid-9 ta’ Marzu 1998.

16 Sussegwentement, il-legalità tagħhom ġiet ikkontestata quddiem l-awtorità Spanjola tal-kompetizzjoni u quddiem il-qrati Spanjoli minn żewġ assoċjazzjonijiet professjonali Spanjoli, l-Asociación de exportadores españoles de productos farmacéuticos (Aseprofar) u l-Asociación de empresarios de cooperativas farmacéuticas, kif ukoll minn grossista Spanjol, Spain Pharma, SA.

17 Barra minn hekk, l-imenti li kienu jgħidu li dawn il-kundizzjonijiet ġenerali ta’ bejgħ jiksru l-Artikolu 81(1) KE ġew ippreżentati lill-Kummissjoni minn Aseprofar, sostnuta minn assoċjazzjoni oħra professjonali Spanjola, il-Federación nacional de asociaciones de mayoristas distribuidores de espacialidades farmacéuticas y productos parafarmacéuticos (Fedifar), minn Spain Pharma u minn żewġ assoċjazzjonijiet professjonali Ewropej oħra, il-Bundesverband der Arzneimittel-Importeure eV (iktar ’il quddiem "BAI") u l-European Association of Euro Pharmaceutical Companies (EAEPC).

18 Fit-8 ta’ Mejju 2001, il-Kummissjoni adottat id-Deċiżjoni 2001/791/KE dwar proċedura ta’ applikazzjoni ta’ l-Artikolu 81 tat-Trattat KE [Kawżi IV.36/957/F3, Glaxo Wellcome (notifika), IV.36/997/F3, Aseprofar u Fedifar (ilment), IV.37/121/F3, Spain Pharma (ilment), IV.37/138/F3, BAI (ilment) u IV.37/380/F3, EAEPC (ilment)] (ĠU L 302, p. 1, iktar ’il quddiem id-"Deċiżjoni").

19 L-Artikolu 1 tad-Deċiżjoni jgħid li GW "kisret l-Artikolu 81(1) [KE] meta kkonkludiet mal-grossisti Spanjoli ftehim li jagħmel distinzjoni bejn il-prezzijiet fatturati lill-grossisti li huma applikabbli għall-bejgħ mill-ġdid tal-prodotti mediċinali rimborsabbli lill-ispiżeriji jew sptarijiet fit-territorju nazzjonali u tal-prezzijiet għola fatturati fil-każ ta’ prodotti mediċinali lejn Stat Membru ieħor, ikun li jkun".

20 L-Artikolu 2 tad-Deċiżjoni jiddisponi li t-talba għal eżenzjoni minn dan il-ftehim huwa rrifjutat.

21 L-Artikoli 3 u 4 tad-Deċiżjoni jimponu fuq GW li minnufuh iġġib fi tmiem il-ksur previst fl-Artikolu 1, jekk dan mhuwiex diġà l-każ, u li tinforma lill-Kummissjoni dwar il-miżuri meħuda għal dan il-għan.

Proċedura

22 Permezz ta’ att ippreżentat fir-Reġistru tal-Qorti tal-Prim’Istanza fit-23 ta’ Lulju 2001, GSK ressqet ir-rikors preżenti.

23 Permezz ta’ atti ppreżentati fir-reġistru tal-Qorti tal-Prim’Istanza fit-8, fit-12 u fis-16 ta’ Novembru 2001, EAEPC, BAI, Spain Pharma u Aseprofar talbu li jintervjenu fil-kawża sabiex isostnu t-talbiet tal-Kummissjoni, abbażi tat-tieni inċiż ta’ l-Artikolu 40 ta’ l-Istatut tal-Qorti tal-Ġustizzja u ta’ l-Artikolu 115(1) tar-Regoli tal-Proċedura tal-Qorti tal-Prim’Istanza.

24 Permezz ta’ atti ppreżentati fir-reġistru tal-Qorti tal-Prim’Istanza fit-28 ta’ Novembru 2001, fl-14 ta’ Diċembru 2001 u tal-21 ta’ Marzu 2002, GSK talbet li ċerti noti u informazzjoni sigrieta jew kunfidenzjali jiġu esklużi mill-komunikazzjoni tas-sottomissjonijiet tal-partijiet lill-persuni li jkunu ammessi sabiex jintervjenu fil-kawża, abbażi ta’ l-Artikolu 116(2) tar-Regoli tal-proċedura.

25 Permezz ta’ digriet tas-27 ta’ Novembru 2002, il-President ta’ l-Ewwel Awla laqa' t-talbiet ta’ intervent u rriżerva d-deċiżjoni fuq il-fondatezza tat-talbiet għal trattament kunfidenzjali.

26 Permezz ta’ digriet tal-5 ta’ Awwissu 2003, il-President ta’ l-Ewwel Awla laqa' parti mit-talbiet għal trattament kunfidenzjali u ċaħad il-kumplament.

27 Peress li l-Imħallef Relatur ġie assenjat lir-Raba’ Awla, minħabba l-modifika tal-kompożizzjoni ta’ l-Awli tal-Qorti tal-Prim’Istanza, li seħħet fl-1 ta’ Ottubru 2003, il-kawża ġiet riassenjata lilha.

28 Permezz ta’ att ippreżentat fir-Reġistru tal-Qorti tal-Prim’Istanza tal-25 ta’ Marzu 2004, GSK talbet li ċerta informazzjoni sigrieta jew kunfidenzjali tiġi eskluża mill-komunikazzjoni ta’ l-osservazzjonijiet tagħha fuq is-sottomissjonijiet ta’ intervent lill-intervenjenti. Din it-talba ntlaqgħat.

29 Permezz ta’ ittra tas-16 ta’ April 2004, il-Qorti tal-Prim’Istanza talbet lill-GSK u lill-Kummissjoni sabiex tissottometti dokumenti u sabiex tirrispondi għal mistoqsija bil-miktub, skond l-Artikoli 49 u 64 tar-Regoli tal-Proċedura. Dawn il-miżuri ta' organizzazzjoni ġew irrispettati fit-termini mogħtija f’dan ir-rigward.

30 Permezz ta’ att ippreżentat fir-Reġistru tal-Qorti tal-Prim’Istanza tas-7 ta’ Mejju 2004, Spain Pharma talbet li tiġi awtorizzata tuża l-lingwa Spanjola fil-proċedura orali, skond l-Artikolu 35(2) tar-Regoli tal-Proċedura. Wara li nstemgħu l-partijiet, din it-talba ntlaqgħat.

31 Permezz ta’ atti ppreżentati fir-Reġistru tal-Qorti tal-Prim’Istanza fis-27 ta’ Mejju u fit-22 ta’ Ġunju 2004, GSK talbet li ċerta informazzjoni sigrieta jew kunfidenzjali tiġi eskluża mill-komunikazzjoni lill-intervenjenti tar-risposti tagħha u tar-risposti tal-Kummissjoni għat-talbiet tal-Qorti tal-Prim’Istanza tas-16 ta’ April 2004. Din it-talba ntlaqgħat.

32 Fis-7 ta’ Marzu 2006, il-Qorti tal-Prim’Istanza ddeċidiet, skond l-Artikolu 14 tar-Regoli tal-Proċedura u fuq proposta tar-Raba’ Awla, wara li nstemgħu l-partijiet, li tirrinvija l-kawża quddiem ir-Raba’ Awla Estiża.

33 Fl-15 ta’ Marzu 2006, il-Qorti tal-Prim’Istanza (Ir-Raba Awla) fetħet l-proċedura orali, fuq il-bażi ta’ rapport ta’ l-Imħallef Relatur.

34 Permezz ta’ ittri tas-7 u ta’ l-20 ta’ Marzu 2006, il-Qorti tal-Prim’Istanza talbet lil GSK, lill-Kummissjoni u lill-intervenjenti l-oħra jirrispondu għal xi domandi bil-miktub u sabiex jissottomettu dokument, abbazi ta’ l-Artikoli 49 u 64 tar-Regoli tal-Proċedura. Dawn il-miżuri ta' organizzazzjoni ġew irrispettati fit-termini mogħtija, bl-eċċezzjoni ta’ domanda li għaliha GSK irrispondiet permezz ta’ att ippreżentat fir-reġistru tal-Qorti tal-Prim’Istanza tas-6 ta’ Ġunju 2006. Fin-nuqqas ta’ oġġezzjonijiet tal-partijiet, mitluba waqt is-seduta jippronunzjaw ruħhom fuq dan il-punt, dan l-att iddaħħal fl-inkartament.

35 Permezz ta’ att ippreżentat fir-Reġistru tal-Qorti tal-Prim’Istanza tat-28 ta’ April 2006, GSK talbet li ċerta informazzjoni sigrieta jew kunfidenzjali tiġi eskluża mill-Komunikazzjoni ta’ dawn ir-risposti għat-talbiet tal-Qorti tal-Prim’Istanza tas-7 u l-20 ta’ Marzu 2006 għall-intervenjenti. Din it-talba ntlaqgħat.

36 Permezz ta’ att ippreżentat fir-reġistru tal-Qorti tal-Prim’Istanza fis-16 ta’ Mejju 2006, Aseprofar talbet li tiġi awtorizzata tuża l-lingwa Spanjola fil-proċedura orali, skond l-Artikolu 35(2) tar-Regoli tal-Proċedura. Wara li nstemgħu l-partijiet, din it-talba ntlaqgħat.

37 Instemgħu t-talbiet u r-risposti tal-partijiet għall-mistoqsijiet magħmula mill-Qorti tal-Prim’Istanza fis-seduta tas-7 ta’ Ġunju 2006.

It-talbiet tal-partijiet

38 GSK titlob lill-Qorti tal-Prim’Istanza jogħġobha:

– tannulla d-Deċiżjoni;

– tikkundanna lill-Kummissjoni tbati l-ispejjeż.

39 Il-Kummissjoni titlob lill-Qorti tal-Prim’Istanza jogħġobha:

– tiċħad ir-rikors;

– tikkundanna lill-GSK tbati l-ispejjeż.

40 Aseprofar titlob lill-Qorti tal-Prim’Istanza jogħġobha:

– Tiċħad ir-rikors;

– tikkundanna lill-GSK tbati l-ispejjeż, inkluzi dawk sostnuti minnha.

41 BAI titlob lill-Qorti tal-Prim’Istanza jogħġobha:

– tiċħad ir-rikors;

– tikkundanna lill-GSK tbati l-ispejjeż, inkluzi dawk sostnuti minnha.

42 EAEPC titlob lill-Qorti tal-Prim’Istanza jogħġobha:

– Tiċħad ir-rikors;

– tikkundanna lill-GSK tbati l-ispejjeż, inkluzi dawk sostnuti minnha.

43 Spain Pharma titlob lill-Qorti tal-Prim’Istanza jogħġobha:

– Tiċħad ir-rikors;

– tikkundanna lill-GSK tbati l-ispejjeż, inkluzi dawk sostnuti minnha.

Id-dritt

44 In sostenn tat-talbiet tagħha, GSK essenzjalment invokat sitt motivi li jistgħu jiġu kklassifikati skond jekk għandhomx l-effett li jiksbu l-annullament totali jew, jekk le, l-annulament parzjali tad-Deċiżjoni.

45 In sostenn tat-talbiet prinċipali tagħha għall-annullament ta’ l-Artikolu 1 tad-Deċiżjoni, li tikkonstata l-eżistenza ta’ ksur għall-Artikolu 81(1) KE, GSK invokat tliet motivi meħuda rispettivament :

– b’insuffiċjenza ta’ motivazzjoni;

– bi ksur ta’ l-Artikolu 81(1) KE;

– b’abbuż ta’ poter, ta’ l-inosservanza tal-prinċipju tas-sussidjarjetà u ta’ l-ksur ta’ l-Artikolu 43 KE.

46 In sostenn tat-talbiet sussidjarji tagħha bil-għan li janullaw l-Artikolu 2 tad-Deċiżjoni, li jiċħad it-talba tagħha għal eżenzjoni skond l-Artikolu 81(3) KE, GSK invokat tliet motivi meħuda rispettivament:

– b'insuffiċjenza ta’ motivazzjoni;

– bil-ksur ta’ l-Artikolu 81(3) KE;

– bl-inosservanza tal-prinċipju ta' proporzjonalità.

I – Fuq il-motivi li għandhom bħala għan l-annullament ta’ l-Artikolu 1 tad-Deċiżjoni

A – Fuq il-motiv ibbażat fuq l-insuffiċjenza ta’ motivazzjoni

1. L-Argumenti tal-partijiet

47 GSK essenzjalment issostni li n-nuqqas ta’ riferiment għas-sentenza tal-Qorti tal-Prim’Istanza tas-26 ta’ Ottubru 2000, Bayer vs Il-Kumissjoni (T‑41/96, Ġabra p. II‑3383), tivvizzja d-Deċiżjoni b’insuffiċjenza ta’ motivazzjoni.

48 Il-Kummissjoni, sostnuta mill-intervenjenti, tikkontesta l-bażi korretta ta’ dan il-motiv.

2. Il-kunsiderazzjonijiet tal-Qorti tal-Prim’Istanza

49 L-Artikolu 253 KE jipprovdi, b’mod parikolari, li d-deċiżjonijiet tal-Kummissjoni jkunu motivati.

50 Sabiex ikunu suffiċjentement motivati skond il-liġi, deċiżjoni tal-Kummissjoni trid turi b’mod ċar ir-raġunament ta’ l-awtur tiegħu, b’mod li jippermetti lill-interessati li jifhmu l-bażi u sabiex l-imħallef jistabbilixxi l-fondatezza tajba tagħha. Minn naħa l-oħra, hija ma tridx tispeċifika l-elementi kollha tad-dritt u tal-fatt rilevanti, peress li l-kwistjoni dwar jekk hija tissodisfax l-Artikolu 253 KE tinftehimx fid-dawl tal-kliem tagħha kif ukoll tal-kuntest ġuridiku u fattwali tagħha (sentenzi tal-Qorti tal-Ġustizzja ta’ l-20 ta’ Marzu 1957, Geitling vs L-Awtorità Ġħolja, 2/56, Ġabra p. 9, 37, u tal-Qorti tal-Prim’Istanza tal-15 ta’ Ġunju 2005, Regione Autonoma della Sardegna vs Il-Kummissjoni, T‑171/02, li għadha ma ġietx ippublikata fil-Ġabra, punt 73).

51 Il-ħtieġa li timmotiva d-deċiżjonijiet tagħha għalhekk ma timponi fuq il-Kummissjoni ebda obbligu ġenerali sabiex tagħmel riferiment għal deċiżjoni tal-qrati speċifiċi fid-deċiżjonijiet li hija tadotta.

52 Issa, f’dan il-każ partikolari, GSK naqqset milli tgħid li d-Deċiżjoni hija vvizzjata minn nuqqas ta’ motivazzjoni peress li ma tagħmilx riferiment għal deċiżjoni tal-qorti.

53 Għalhekk, il-motiv ta’ insuffiċjenza ta’ motivazzjoni għaliex id-Deċiżjoni ma tagħmilx riferiment għas-sentenza Bayer vs Il-Kummissjoni, punt 47 iktar 'il fuq, trid tiġi miċħuda.

54 Sa fejn GSK għandha l-intenzjoni, b’dan il-mod, fir-realtà tikkontesta l-kontenut tad-Deċiżjoni, irid jintwera li l-eżami ta’ l-eżistenza u tal-livell tal-motivazzjoni ta’ deċiżjoni tal-Kummissjoni juri kontroll tal-forom sostanzjali u, għalhekk, tal-legalità formali ta’ dik id-deċiżjoni. Trid issir distinzjoni mill-eżami tal-fondatezza tal-motivi ta’ dik id-deċiżjoni, li turi minn naħa tagħha l-istħarriġ tal-legalità tagħha fuq il-mertu (sentenzi tal-Qorti tal-Ġustizzja tat-2 ta’ April 1998, Il-Kummissjoni vs Sytraval u Brink’s France, C‑367/95 P, Ġabra p. I‑1719, punt 67, u tal-Qorti tal-Prim’Istanza tat-18 ta’ Jannar 2005, Confédération nationale du Crédit mutuel vs Il-Kummissjoni, T‑93/02, Ġabra p. II‑93/02, punt 67). B’dan il-mod, il-motiv jirreferi għal dak ibbażat fuq il-ksur ta’ l-Artikolu 81(1) KE, eżaminat iktar ’il quddiem.

B – Fuq il-motiv ibbażat fuq il-ksur ta’ l-Artikolu 81(1) KE

1. Kunsiderazzjonijiet preliminari

55 L-applikazzjoni ta’ l-Artikolu 81(1) KE tiddependi fuq li jseħħu flimkien numru ta’ kundizzjonijiet distinti (sentenza tal-Qorti tal-Ġustizzja tat-30 ta’ Ġunju 1966, Société technique minière, 56/65, Ġabra p. 337, 356 sa 360, u s-sentenza Bayer vs Il-Kummissjoni, punt 47 iktar 'il fuq, punt 174), fejn l-eżistenza trid tiġi murija mill-persuna li tagħmel użu minn dik id-dispożizzjoni (Sentenza tal-Qorti tal-Ġustizzja tas-7 ta’ Jannar 2004, Aalborg Portland et vs Il-Kummissjoni, C‑204/00 P, C‑205/00 P, C‑211/00 P, C‑213/00 P, C‑217/00 P et C‑219/00 P, Ġabra p. I‑123, punt 78). B’hekk, jeħtieġ li jiġi stabbilit, fl-ewwel lok, li jeżisti bejn l-impriżi ftehim, prattika kkonċertata jew deċiżjoni ta’ assoċjazzjoni ta’ impriżi; fit-tieni lok, bħal dik fejn din għandha bħala għan jew effett restrizzjoni kunsiderevoli tal-kompetizzjoni; u, fit-tielet lok, li l-kummerċ bejn l-Istati Membri jista' jiġi affettwat, din l-aħħar imsemmija ħtieġa bil-għan biss li jiġi stabbilit il-kamp ta’ applikazzjoni tad-dritt komunitarju (sentenza Société technique minière, iċċitata iktar ’il fuq, p. 359; sentenza tal-Qorti tal-Ġustizzja tal-31 ta’ Marzu 1993, Ahlström Osakeyhtiö et vs Il-Kummissjoni, C‑89/85, C‑104/85, C‑114/85, C‑116/85, C‑117/85 u C‑125/85 sa C‑129/85, Ġabra p. I‑1307, punt 176; sentenza Bayer vs Il-Kummissjoni, punt 47 iktar 'il fuq, punt 174).

56 F’dan il-każ partikolari, peress li GSK issostni li l-Kummissjoni applikat l-Artikolu 81(1) KE għal komportament li ma jammontax għal ftehim skond din id-dispożizzjoni, jiġifieri ftehim restrittiv, jeħtieġ li jiġi mfakkar li l-kwistjoni dwar l-eżistenza ta’ ftehim bejn l-impriżi u dik ta’ karattru restrittiv ta’ dak il-ftehim huma distinti u għalhekk għandhom jiġu eżaminati separatament (ara, f’dan is-sens, is-sentenza Société technique minière, punt 55 iktar 'il fuq, p. 358 u 359).

57 F’dan ir-rigward, l-imħallef li jkun qed jitratta talba għall-annullament ta’ deċiżjoni ta’ applikazzjoni ta’ l-Artikolu 81(1) KE jwettaq stħarriġ sħiħ ta’ l-eżami magħmul mill-Kummissjoni (sentenza tal-Qorti tal-Ġustizzja tal-11 ta’ Lulju 1985, Remia et vs Il-Kummissjoni, 42/84, Ġabra p. 2545, punt 34, u s-sentenza Bayer vs Il-Kummissjoni, punt 47 iktar 'il fuq, punt 62), sakemm dan l-eżami ma jimplikax evalwazzjoni ekonomika kumplessa, f’liema każ l-istħarriġ huwa llimitat għall-verifika tan-nuqqas ta’ abbuż ta’ poter, ta’ l-osservenza tar-regoli tal-proċedura u ta' motivazzjoni, tal-preċiżjoni materjali tal-fatti u tan-nuqqas ta’ żball ċar ta’ evalwazzjoni ta’ dawn il-fatti (sentenza Remia et vs Il-Kummissjoni, iċċitata iktar ’il fuq, punt 34, u s-sentenza Aalborg Portland et vs Il-Kummissjoni, punt 55 iktar 'il fuq, punt 279).

58 Barra minn hekk, dan l-istħarriġ isir eskluzivament fir-rigward ta’ l-elementi ta’ fatt u ta’ dritt eżistenti fid-data ta’ l-adozzjoni tad-deċiżjoni kkontestata (sentenza tal-Qorti tal-Ġustizzja tas-7 ta’ Frar 1979, Franza vs Il-Kummissjoni, 15/76 u 16/76, Ġabra p. 321, punt 7, u tal-Qorti tal-Prim Istanza tat-28 ta’ Frar 2002, Atlantic Container Line et vs Il-Kummissjoni, T‑395/94, Ġabra p. II‑875, punt 252), bla ħsara għall-possibbiltà offerta lill-partijiet, fl-eżerċizzju tad-drittijiet tagħhom tad-difiża, li jikkompletawhom permezz ta’ elementi ta’ prova sussegwenti għal din id-data, iżda kostitwiti speċifikament sabiex jattakkaw din id-deċiżjoni jew sabiex isostnuha (sentenza tal-Qorti tal-Prim’Istanza tal-21 ta’ Settembru 2005, EDP vs Il-Kummissjoni, T‑87/05, li għadha ma ġietx ippubblikata fil-Ġabra, punt 158; ara wkoll, f’dan is-sens, is-sentenza tal-Qorti tal-Ġustizzja tat-22 ta’ Ottubru 1986, Metro vs Il-Kummissjoni, 75/84, Ġabra p. 3021, iktar ’il quddiem is-"sentenza Metro II ", punti 75 u 78, u s-sentenza Atlantic Container Lines et vs Il-Kummisskoni, iċċitata iktar ’il fuq, punt 254).

59 F’dan il-każ, jirriżulta li l-elementi ta’ fatt ma kinux jeżistu fid-data ta’ l-adozzjoni tad-Deċiżjoni, b’mod partikolari l-informazzjoni statistika għall-perijodu 2001/2005, u l-elementi ta’ prova ma kinux jeżistu f’din l-istess data u ma kinux ġew kostitwiti speċifikament għall-finijiet li jikkontestaw id-Deċiżjoni jew sabiex isostnuha safejn din tikkonkludi l-eżistenza ta’ ksur, b’mod partikolari l-istudji li juru b’mod ġenerali l-effetti tal-kummerċ parallel tal-prodotti mediċinali fil-Komunità, minbarra dawk prodotti matul il-proċedura amministrattiva, għandhom jiġu skartati mill-bidu tad-diskussjonijiet.

2. Fuq l-eżistenza ta’ ftehim bejn impriżi

a) Il-kontenut tad-Deċiżjoni

60 Il-Kummissjoni sosstniet, fil-premessa 109 tad-Deċiżjoni, li l-kundizzjonijiet ġenerali ta’ bejgħ kienu jikkostitwixxu ftehim konkluż bejn GW u l-grossisti kollha Spanjoli li kienu jaqgħu taħtha.

b) L-argumenti tal-partijiet

61 GSK ssostni li l-kundizzjonijiet ġenerali ta’ bejgħ ma jikkostitwixxux ftehim.

62 Fil-fatt, GW u l-grossisti Spanjoli firmatarji tal-kundizzjonijiet ġenerali ta’ bejgħ ma kinux urew volontà indipendenti, safejn il-prezz bl-ingrossa tal-prodotti mediċinali kopert mis-sistema Spanjola ta’ assigurazzjoni għall-mard huwa impost fuqhom mil-leġiżlazzjoni Spanjola f’dan ir-rigward.

63 Minbarra dan, huma ma kinux urew volontà konkordanti li jirristrinġu l-kompetizzjoni, iżda sempliċement volontà konkordanti li jbiegħu u li jixtru prodotti mediċinali skond il-kundizzjonijiet stipulati fil-kundizzjonijiet ġenerali ta’ bejgħ.

64 Il-Kummissjoni, sostnuta mill-intervenjenti, tikkontesta l-fondatezza ta’ dawn l-argumenti.

c) Il-kunsiderazzjonijiet tal-Qorti tal-Prim’Istanza

65 L-argumenti ta’ GSK iwasslu sabiex fl-ewwel lok jiġi eżaminat jekk GW u l-grossisti Spanjoli urewx volontà independenti fir-rigward tal-leġiżlazzjoni Spanjola dwar il-prezz bl-ingrossa tal-prodotti mediċinali koperti mis-sistema Spanjola ta’ assigurazzjoni għall-mard, u għalhekk jekk il-Kummissjoni kinitx verament qed tiffaċċa komportament ta’ impriżi u mhuwiex komportament ta’ Stat. Jekk dan ikun il-każ, dawn iwasslu sabiex fit-tieni lok jiġi eżaminat jekk GW u dawn il-grossiti urewx volontà konkordanti, u għalhekk jekk il-Kummissjoni kinitx verament qed tiffaċċa komportament bilaterali u mhuwiex komportamenti unilaterali.

Fuq l-indipendenza tal-volontajiet

66 L-Artikolu 81(1) KE japplika biss għall-komportamenti antikompetittivi li l-impriżi jadottaw fuq inizzjattiva tagħhom stess (sentenzi tal-Qorti tal-Ġustizzja tal-21 ta’ Settembru 1988, Van Eycke, 267/86, Ġabra p. 4769, punt 16; tal-11 ta’ Novembru 1997, Il-Kummissjoni u Franza vs Il-Ladbroke Racing, C‑359/95 P u C‑379/95 P, Ġabra p. I‑6265, punt 33, u tad-9 Settembru 2003, CIF, C‑198/01, Ġabra p. I‑8055, punt 45).

67 Meta huwa neċessarju, sabiex tiġi deċiża l-applikabbiltà ta’ din id-dispożizzjoni, li jiġi evalwat mill-bidu l-effett eventwali ta’ leġiżlazzjoni statali, jeħtieġ li jiġi stabbilit jekk din tħallix il-possibbiltà ta’ kompetizzjoni suġġetta li tkun imxekkla, ristretta jew distorta minn komportament awtonomu ta’ impriżi (sentenza Il-Kummissjoni u Franza vs Ladbroke Racing, punt 66 iktar 'il fuq, punti 32 u 35, u s-sentenza CIF, punt 66 iktar 'il fuq, punt 66).

68 Meta jirriżulta, skond din l-evalwazzjoni, li l-leġiżlazzjoni in kwistjoni timponi komportament antikompetittiv fuq impriżi jew telimina l-possibbiltajiet kollha ta’ komportament antikompetittiv minn naħa tagħhom, l-Artikolu 81 (1) KE huwa inapplikabbli (sentenza Il-Kummissjoni u Franza vs Ladbroke Racing, punt 66 iktar 'il fuq, punt 33, u s-sentenza CIF, punt 66 iktar 'il fuq, punt 67).

69 Meta minn naħa l-oħra jirriżulta li din il-leġiżlazzjoni tħalli l-possibbiltà ta' kompetizzjoni li tista' tkun ipprevenuta, ristretta jew distorta minn komportament awtonomu ta’ impriżi, l-Artikolu 81(1) KE jibqa' applikabbli (sentenza Il-Kummissjoni u Franza vs Ladbroke Racing, punt 66 iktar 'il fuq, punt 34, u s-sentenza CIF, punt 66 iktar 'il fuq, punt 56).

70 Il-possibbiltà li komportament speċifiku jiġi eskluż mill-kamp ta’ applikazzjoni ta’ din id-dispożizzjoni għar-raġuni li dan huwa dovut għal leġislazzjoni statali ġiet applikata b’mod restrittiv mill-qorti Komunitarja (sentenza CIF, punt 66 iktar 'il fuq, punt 67, u s-sentenza tal-Qorti tal-Prim’Istanza tat-30 ta’ Marzu 2000, Consiglio Nazionale degli Spedizionieri Doganali vs Il-Kummissjoni, T‑513/93, Ġabra p. II‑1807, punt 60).

71 Għalhekk jeħtieġ li jiġi stabbilit jekk il-leġiżlazzjoni Spanjola timponix fuq GW li tipprattika, fil-kuntratti li hija tikkonkludi mal-grossisti Spanjoli, prezzijiet differenzjati skond jekk il-prodotti mediċinali li tbiegħ lilhom ikunux koperti mis-sistema Spanjola ta’ assigurazzjoni għall-mard jew le, kif issosstni GSK.

72 Issa, huwa ċar li l-leġiżlazzjoni Spanjola, li tirriżulta mid-dispożizzjonijiet magħquda tat-Titolu VIII tal-Liġi Nru 25/1990, minn naħa, u tad-Digriet 271/1990, min-naħa l-oħra, bl-ebda mod ma tiddetermina l-prezz bl-ingrossa tal-prodotti mediċinali mhux intiżi sabiex ikunu koperti mis-sistema Spanjola ta’ assigurazzjoni għall-mard. Barra minn hekk GSK ammettiet, kemm fl-osservazzjonijiet tagħha bil-miktub kif ukoll fis-seduta, li din il-konstatazzjoni, li tirriżulta impliċitament iżda neċessarjament mis-silenzju osservat mit-test tal-Liġi Nru 25/1990 fir-rigward ta’ dawn il-prodotti, fil-verżjoni tagħha applikabbli fid-dħul fis-seħħ tal-kundizzjonijiet ġenerali ta’ bejgħ, ġiet espliċitament ikkonfermata mill-emendi li saru sussegwentement, kif juru l-premessi 37 u 139 tad-Deċiżjoni.

73 B’hekk, anki jekk wieħed jissuponi bħala eżatt l-argument ta’ GSK li l-prezz bl-ingrossa tal-prodotti mediċinali intiżi sabiex ikunu koperti mill-imsemmija sistema huwa stabbilit b’mod totalment indipendenti mill-amministrazzjoni Spanjola u huwa impost fuq GW u l-grossisti Spanjoli, kuntrarjament għal dak li jsostnu l-intervenjenti, xorta jibqa' l-fatt li l-komportament li jikkonsisti fl-istabbiliment, permezz ta’ mezz kuntrattwali, ta' sistema ta’ prezzijiet differenzjati li tipprojbixxi lill-grossisti Spanjoli li jwettqu negozju ma’ GW li jixtru b’dan il-prezz (prezz 4 A) prodotti mediċinali li huma jerġu jbiegħu fi Stati Membri oħra, u tobblighom jixtru dawn il-prodotti bi prezz ogħla (prezz 4 B), bl-ebda mod mhuwa impost mil-leġiżlazzjoni Spanjola. Barra minn hekk, mistoqsija fuq dan il-punt, GSK kellha taqbel ma' dan waqt is-seduta.

74 Konsegwentement, ma jistax jiġi meqjus li l-leġiżlazzjoni nazzjonali in kwistjoni imponiet fuq GW li tippratika, fil-kuntratti li hija tikkonkludi mal-grossisti Spanjoli, prezzijiet differenzjati skond jekk il-prodotti mediċinali li hija tbiegħ lilhom ikunux koperti mis-sistema Spanjola ta’ assigurazzjoni għall-mard jew le.

Fuq il-ftehim tal-volontajiet

75 L-Artikolu 81(1) KE japplika biss għall-komportamenti ta’ impriżi ta’ natura bilaterali jew multilaterali (sentenza tal-Qorti tal-Ġustizzja tat-8 ta’ Lulju 1999, Il-Kummissjoni vs Anic Partecipazioni, C‑49/92 P, Ġabra p. I‑4125, punti 79 u 112), peress illi dawn jistgħu jikkostitwixxu ftehim, prattiċi kkonċertati jew deċiżjonijiet ta’ assoċjazzjoni.

76 Sabiex ikun hemm ftehim, huwa suffiċjenti li mill-inqas żewġ impriżi jkunu esprimew il-volontà komuni tagħhom li jikkomportaw ruħhom fis-suq b’mod speċifiku (sentenzi tal-Qorti tal-Ġustizzja tal-15 ta’ Lulju 1970, ACF Chemiefarma vs Il-Kummissjoni, 41/69, Ġabra p. 661, punt 112, u tal-11 ta’ Jannar 1990, Sandoz Prodotti Farmaceutici vs Il-Kummissjoni, C‑277/87, Ġabra p. I‑45, pubblikazzjoni somarja, punt 13; sentenza Bayer vs Il-Kummissjoni, punt 47 iktar 'il fuq, punti 67 u 173).

77 Jekk huwa konsegwentement essenzjali li d-deċiżjonijet li fihom il-Kummissjoni tapplika l-Artikolu 81(1) KE juru l-eżistenza ta’ volontà komuni ta' komportament fis-suq b’mod speċifiku, min-naħa l-oħra mhuwiex meħtieġ, kuntrarjament għal dak li ssostni GSK, li dawn jistabbilixxu l-eżistenza ta’ volontà komuni li jintlaħaq għan anti-kompetittiv.

78 F’dan il-każ partikolari, id-Deċiżjoni tikkonkludi l-eżistenza ta’ volontà komuni espressa minn GW u l-grossisti Spanjoli li qablu mal-kundizzjonijiet ġenerali ta’ bejgħ li jikkomportaw ruħhom fis-suq fil-mod stipulat fl-Artikolu 4 tagħhom, jiġifieri li jbiegħu u li jixtru wieħed jew ieħor mit-82 prodott mediċinali li għalih huma japplikaw il-prezz 4 A jew il-prezz 4 B skond jekk il-kundizzjonijiet stabbiliti mill-punt A tagħhom humiex sodisfatti jew huma nieqsa.

79 Evidentement, dik il-konklużjoni hija kkonfermata mill-proċess, li minnu jirriżulta, l-ewwel nett li, GW adottat kundizzjonijiet ġenerali ta’ bejgħ li jipprovdu sistema ta’ prezzijiet differenti. Minbarra dan, GW bagħtet dawn il-kundizzjonijiet ġenerali ta’ bejgħ lil 89 grossista li magħhom hija kellha relazzjonijiet kummerċjali fi Spanja. F’din l-okkażjoni, hija talbithom, filwaqt li saħqet l-importanza li hija kienet qed tagħti lil din it-talba, jibagħtulha kopja ffirmata, "bħala prova ta’ l-aċċettazzjoni [tagħhom]", f’terminu preskritt. Dawn l-elementi ta’ fatt juru l-volontà espressa minn GW li tikseb il-ftehim tal-grossisti Spanjoli fuq dawn il-kundizzjonijiet ġenerali ta’ bejgħ u, għalhekk, li tagħmilhom offerta dwar dan. Fl-aħħar nett, 75 mid-89 grossista destinatarji ta’ din l-offerta wettqu l-operazzjonijiet mitluba minn GW, billi ffirmaw il-kundizzjonijiet ġenerali ta’ bejgħ u bagħtuhomlha lura fit-terminu preksritt għal dan il-għan. Dawn l-elementi ta’ fatt juru l-volontà espressa minn dawn il-grossisti li jaċċettaw l-offerta ta’ GW u, b’hekk, li jikkonkludu ftehim magħha, kif GSK irrikonoxxiet fis-seduta.

80 L-ebda wieħed mill-argumenti mressqa minn GSK ma jidher li huwa tali li jpoġġi fid-dubju dik il-konklużjoni.

81 B’mod partikolari, GSK ma tistax tibbaża ebda argument fuq il-fatt li l-Kummissjoni ma ressqitx il-prova ta’ l-eżistenza ta’ projbizzjoni formali ta’ esportazzjoni imposta minn GW fuq il-grossisti Spanjoli, minn naħa, u ta' komportament li juri l-aċċetazzjoni taċita ta’ din il-projbizzjoni mill-imsemmija grossisti, min-naħa l-oħra.

82 Fil-fatt, hija l-Kummissjoni li għandha tressaq il-prova tal-ksur li hija tikkunsidra billi tipprovdi, fid-deċiżjonijiet ta’ applikazzjoni tar-regoli ta' kompetizzjoni tagħha, elementi preċiżi u korroboranti li juru, b’mod konvinċenti, l-eżistenza tal-fatti kostituttivi ta' dawn il-ksur (sentenzi tal-Qorti tal-Ġustizzja tat-28 ta’ Marzu 1984, CRAM u Rheinzink vs Il-Kummissjoni, 29/83 u 30/83, Ġabra p. 1679, punt 20, u tas-6 ta’ Jannar 2004, BAI u Il-Kummissjoni vs Bayer, C‑2/01 P u C‑3/01 P, Ġabra p. I‑23, punt 62).

83 Dawn l-elementi jistgħu jikkostitwixxu provi diretti, li per eżempju jieħdu l-forma bil-miktub (sentenza tal-Qorti tal-Prim’Istanza tal-15 ta’ Marzu 2000, Cimenteries CBR et vs Il-Kummissjoni, T‑25/95, T‑26/95, T‑30/95 sa T‑32/95, T‑34/95 sa T‑39/95, T‑42/95 sa T‑46/95, T‑48/95, T‑50/95 sa T‑65/95, T‑68/95 sa T‑71/95, T‑87/95, T‑88/95, T‑103/95 u T‑104/95, Ġabra p. II‑491, punt 862, u, fuq appell, is-sentenza Aalborg Portland et vs Il-Kummissjoni, punt 55 iktar 'il fuq, punt 237), jew, fin-nuqqas ta’ dan, ta’ provi indiretti, materjalizzati per eżempju minn komportament (sentenza Bayer vs Il-Kummissjoni, punt 47 iktar 'il fuq, punt 73, u, fuq appell, is-sentenza BAI et Il-Kummissjoni vs Bayer, punt 82 iktar 'il fuq, punt 100).

84 F’dan il-każ partikolari, ġie rrilevat preċedentement li l-Kummissjoni kienet ibbażat ruħha fuq skambju ta’ korrispondenza bil-miktub li turi, mingħajr ebda dubju possibbli, li GW kienet offriet lill-grossisti Spanjoli jikkomportaw ruħhom fis-suq bil-mod stabbilit fil-kundizzjonijiet ġenerali ta’ bejgħ u li l-parti l-kbira tagħhom kienu aċċettaw din l-offerta. Għalhekk kien inutli, kif hija sostniet fis-seduta, li jinstabu elementi oħra, bħal dawk relatati mal-komportament rispettiv ta’ GW u ta’ dawn il-grossisti.

85 Bl-istess mod, GSK mhijiex fondata meta ssostni, essenzjalment, li l-grossisti li lilhom indirizzat ruħha GW kienu definittavment ma jaqblux magħha.

86 Fil-fatt, meta, bħal f’dan il-każ partikolari, il-Kummissjoni ressqet il-prova ta’ l-eżistenza ta’ ftehim, hija l-impriża li ħadet sehem f'dan il-ftehim li għandha tressaq il-prova li hija ddistanzjat ruħha minnu, prova li għandha turi volontà ċara, u miġjuba għall-konoxxenza ta' l-impriżi parteċipanti l-oħra, li toħroġ minn dan il-ftehim (ara, f’dan is-sens, is-sentenza BAI u Il-Kummissjoni vs Bayer, punt 82 iktar 'il fuq, punt 63; is-sentenza Aalborg Portland et vs Il-Kummissjoni, punt 55 iktar 'il fuq, punti 81 sa 84, u s-sentenza tal-Qorti tal-Prim’Istanza tal-11 ta’ Diċembru 2003, Adriatica di Navigazione vs Il-Kummissjoni, T‑61/99, Ġabra p. II‑5349, punti 135 sa 138).

87 F’dan il-każ partikolari, għalkemm huwa veru li xi uħud mill-grossisti Spanjoli li kienu aċċettaw il-kundizzjonijiet ġenerali ta’ bejgħ poġġew fid-dubju l-legalità tagħhom, kif turi l-premessa 12 tad-Deċiżjoni, mill-proċess ma jirriżultax li dawn kienu iddistanzjaw ruħhom skond il-ġurisprudenza. Bl-istess mod, huwa veru li xi uħud minnhom kienu esportaw prodotti mediċinali mixtrija minngħand GW bil-prezz 4 A. Għalhekk, jirriżulta wkoll mill-proċess li dawn finalment aċċettaw li jħallsu l-fatturi korrispondenti għad-differenza bejn dan il-prezz u l-prezz 4 B, fuq talba ta’ GSK. Fi kwalunkwe każ, dawn il-fatti jikkonċernaw biss xi grossisti u għalhekk ma jippermettux li jiġi meqjus li kollha ddistanzjaw ruħhom mill-ftehim konkluż preċedentement minnhom ma’ GW.

88 Barra minn hekk, huwa minnu li tliet assoċjazzjonijiet professjonali, Aseprofar, l-Asociación de empresarios de cooperativas farmacéuticas u Fedifar, ippreżentaw ilmenti lill-Kummissjoni u lis-Servicio de defensa de competencia (Dipartiment tal-Ħarsien tal-Kompetizzjoni), kif turi l-premessa 3 tad-Deċiżjoni, u li dawn l-assoċjazzjonijiet għandhom fost il-membri tagħhom,,diretti għall-ewwel tnejn u indiretti għat-tielet, xi uħud mill-grossisti firmatarji tal-kundizzjonijiet ġenerali ta’ bejgħ. Madankollu, il-fatt biss li assoċjazzjonijiet professjonali jiġbru flimkien, fost membri oħra, xi uħud mill-firmatarji tal-kundizzjonijiet ġenerali ta’ bejgħ li ppreżentaw tali lmenti ma jistax ikun biżżejjed sabiex juri li l-grossisti kollha ma ridux realment, jew ma ridux iktar mid-data tal-preżentata ta’ dawn l-ilmenti, jaqblu ma’ GW.

89 Għalhekk, ma jistax jitqies li GW u l-grossisti li kienu aċċettaw il-kundizzjonijiet ġenerali ta’ bejgħ ma urewx volontà konkordanti.

90 Jirriżulta minn dak li ntqal li ma jidhirx, fir-rigward ta’ l-argumenti ta’ GSK, li l-Kummissjoni kienet ikkonkludiet b’mod żbaljat l-eżistenza ta’ ftehim.

3. Fuq l-eżistenza ta’ restrizzjoni tal-kompetizzjoni

a) Il-kontenut tad-Deċiżjoni

91 Il-Kummissjoni qiset, fil-premessi 116 sa 143 u 189 tad-Deċiżjoni, li l-Artikolu 4 tal-kundizzjonijiet ġenerali ta’ bejgħ kellu fl-istess ħin bħala għan u bħala effett li jirrestrinġi l-kompetizzjoni.

92 Hija u teżamina għall-ewwel darba l-għan ta’ din il-kundizzjoni, il-Kummissjoni qabel kollox irrilevat, fil-premessa 116 tad-Deċiżjoni, li din kienet intiża sabiex tillimita l-kummerċ parallel tal-prodotti mediċinali kummerċjalizzati minn GW bejn Spanja u Stati Membri oħra. Hija kkostatat ukoll, fil-premessa 117 tad-Deċiżjoni, li l-paragun bejn il-prezz 4 A, applikabbli għall-prodotti mediċinali intiżi sabiex jerġgħu jinbiegħu u koperti fi Spanja, u l-prezz 4 B, applikabbli għall-prodotti mediċinali intiżi sabiex jerġu jinbiegħu jew koperti fi Stati Membri oħra, juri li l-applikazzjoni tagħha għandhha bħala effett, skond il-każ, li teskludi jew tfixkel il-kummerċ parallel.

93 Wara l-Kummissjoni kkunsidrat, fil-premessi 117 sa 119 tad-Deċiżjoni, li l-Artikolu 4 tal-kundizzjonijiet ġenerali ta’ bejgħ kien jipproduċi effetti ekwivalenti għal dawk ta’ projbizzjoni ta' esportazzjoni f’numru kunsiderevoli ta’ każijiet billi jimpedixxi l-kummerċ parallel f’każijiet oħra kważi kif tagħmel sistema ta’ prezz doppju. Hija kkunsidrat ukoll, fil-premessi 120 sa 123 tad-Deċiżjoni, li l-eżistenza, fi Spanja, ta’ leġiżlazzjoni statali dwar il-modalitajiet ta’ l-iffissar tal-prezz bl-ingrossa tal-prodotti mediċinali koperti mis-sistema nazzjonali ta’ assigurazzjoni għall-mard ma kinitx tali li timmodifika din l-analiżi.

94 Il-Kummissjoni fl-aħħar nett qieset, fil-premessi 124 u 125 tad-Deċiżjoni, li l-Qorti tal-Ġustizzja u l-Qorti tal-Prim’Istanza kienu dejjem ikkwalifikaw il-ftehim li fihom projbizzjonijiet ta' esportazzjoni, sistemi ta’ prezz doppju jew limitazzjonijiet oħra tal-kummerċ parallel bħala ftehim li jirrestrinġu l-kompetizzjoni minħabba l-għan tagħhom, b’mod li l-Artikolu 4 tal-kundizzjonijiet ġenerali ta’ bejgħ kellu jiġi kkunsidrat bħala li għandu bħala għan li jirrestrinġi l-kompetizzjoni.

95 Hija u teżamina fit-tieni lok l-effett ta’ l-Artikolu 4 tal-kundizzjonijiet ġenerali ta’ bejgħ, il-Kummissjoni qabel kollox ikkunsidrat, fil-premessa 126 tad-Deċiżjoni, li l-fatt li jiġi stabbilit prezz bl-ingrossa iktar għoli f’każ ta’ esportazzjoni, li miegħu jiżdiedu l-ispejjeż ta’ transazzjoni marbuta ma’ din l-operazzjoni (trasport, ippakkjar, eċċ.), għandu t-tendenza li jillimita l-kummerċ parallel li huwa possibbli fin-nuqqas ta’ dan il-prezz.

96 Barra minn hekk, il-Kummissjoni kkunsidrat, fil-premessi 127 sa 135 tad-Deċiżjoni, li din il-kundizzjoni ma kinitx tillimita ruħha li tinnewtralizza distorsjoni tal-kompetizzjoni attribwibbli għar-Renju ta’ Spanja u ma kinitx iġġustifikata mill-eżistenza ta’ kuntest leġiżlattiv partikolari.

97 Il-Kummissjoni barra minn hekk qiset, fil-premessi 136 sa 140 tad-Deċiżjoni, li l-prezzijiet differenzjati stipulati fl-Artikolu 4 tal-kundizzjonijiet ġenerali ta’ bejgħ kellhom bħala effett, minn naħa, li jirrestrinġu l-libertà ta’ azzjoni tal-grossisti li joperaw fl-Istat Membru ta’ oriġini tal-kummerċ parallel u, min-naħa l-oħra, li jirrestrinġu l-kompetizzjoni bejn dawn il-grossisti u d-distributuri li joperaw fl-Istat Membru ta’ destinazzjoni ta’ dan il-kummerċ parallel.

98 Il-Kummissjoni fl-aħħar nett invokat, fil-premessi 141 sa 143 tad-Deċiżjoni, il-miżura li fiha l-varjazzjonijiet monetarji kienu kkontribwew, bejn 1996 u 1998, għall-kummerċ parallel tal-prodotti mediċinali, b’mod partikolari bejn Spanja u r-Renju Unit.

b) L-argumenti tal-partijiet

99 GSK essenzjalment issostni li l-Artikolu 4 tal-kundizzjonijiet ġenerali ta’ bejgħ ma jikkostitwixxux restrizzjoni tal-kompetizzjoni.

100 Fl-ewwel lok, hija ssostni li l-kompetizzjoni fis-settur tal-prodotti mediċinali koperti mis-sistemi nazzjonali ta’ assigurazzjoni għall-mard hija mill-bidu distorta u li l-Artikolu 4 tal-kundizzjonijiet ġenerali ta’ bejgħ huwa intiż biss sabiex tiġi newtralizzata din is-sitwazzjoni, attribwibbli għall-eżistenza ta' leġiżlazzjonijiet statali dwar il-prezz ta’ l-imsemmija prodotti mediċinali, minn naħa, u għan-nuqqas ta' leġiżlazzjoni Komunitarja intiża sabiex tarmonizza dawn, min-naħa l-oħra.

101 Fit-tieni lok, GSK tgħid li l-Artikolu 4 tal-kundizzjonijiet ġenerali ta’ bejgħ m'għandux bħala għan li jirrestrinġi l-kompetizzjoni u li l-Kummissjoni ma urietx li dan għandu tali effett, fid-dawl ta' l-ispeċifikajiet tas-suq in kwistjoni u, aktar in ġeneral, tal-kuntest ġuridiku u ekonomiku li fih din il-kundizzjoni tidħol .

102 Il-Kummissjoni, sostnuta mill-intervenjenti, tikkontesta l-fondatezza ta’ dawn l-argumenti. Hija tikkunsidra li hija qiset korettament li l-Artikolu 4 tal-kundizzjonijiet ġenerali ta’ bejgħ, li kien ta’ tip li jeskludi jew li jfixxkel il-kummerċ parallel, kellu bħala għan u bħala effett li jirrestrinġi l-kompetizzjoni.

c) Il-kunsiderazzjonijiet tal-Qorti tal-Prim’Istanza

103 GSK ma tikkontestax l-eżatezza materjali tal-fatti li fuqhom ibbażat ruħa l-Kummissjoni sabiex tapplika l-Artikolu 81(1) KE, iżda l-evalwazzjoni li kienet saret minn din l-istituzzjoni. Il-kritiki kollha tagħha huma relatati, essenzjalment, għall-konsegwenzi li għandhom jinħarġu, matul l-analiżi ta’ l-eżistenza ta’ restrizzjoni tal-kompetizzjoni, mill-kuntest ġuridiku u ekonomiku proprju għas-settur tal-prodotti mediċinali. Aktar partikolarment il-kritiki tagħha jikkonċernaw, fl-ewwel lok, l-istat tal-kompetizzjoni pre-eżistenti għall-Artikolu 4 tal-kundizzjonijiet ġenerali ta’ bejgħ u, fit-tieni lok, ir-restrizzjoni tal-kompetizzjoni attribwita għal dik il-kundizzjoni.

Fuq l-istat tal-kompetizzjoni pre-eżistenti għall-Artikolu 4 tal-kundizzjonijiet ġenerali ta’ bejgħ

104 Kif GSK ġustament isssostni, is-settur tal-prodotti mediċinali koperti mis-sistema nazzjonali ta’ assigurazzjoni għall-mard jibqa' kkaratterizzat f’numru ta’ Stati Membri, mill-eżistenza ta’ leġiżlazzjoni li tmur lil hinn minn sempliċi sorveljanza ta’ attività ekonomika, b’mod partikolari f’dak li jirrigwarda l-prezz (sentenza tal-Qorti tal-Ġustizzja tad-29 ta’ Novembru 1983, Roussel et, 181/82, Ġabra p. 3849, punt 8). Il-koeżistenza ta’ dawn il-leġiżlazzjonijiet statali differenti tista' tikkawża distorsjoni lill-kompetizzjoni (sentenza tal-Qorti tal-Ġustizzja tal-5 ta’ Diċembru 1996, Merck u Beecham, C‑267/95 u C‑268/95, Ġabra p. I‑6285, punt 47). Barra minn hekk, hija għandha t-tendenza li tikkawża ċerti qsim tas-swieq nazzjonali fuq dan il-punt (ara, b’analoġija, is-sentenza tal-Qorti tal-Ġustizzja tas-16 ta’ Diċembru 1975, Suiker Unie et vs Il-Kummissjoni, 40/73 sa 48/73, 50/73. 54/73, 111/73 u 114/73, Ġabra p. 1663, punt 24).

105 Madankollu, skond il-ġurisprudenza ċċitata fil-punti 67 sa 70 iktar ’il fuq, huwa biss meta s-settur li fih japplika l-ftehim huwa suġġett għal leġiżlazzjoni li teskludi l-possibbiltà ta’ kompetizzjoni li tista' tkun ipprevenuta, distorta jew ristretta minn dan il-ftehim li l-Artikolu 81(1) KE huwa inapplikabbli.

106 Issa, f’dan il-każ partikolari, teżisti kompetizzjoni bejn produtturi tal-prodotti mediċinali, li tikkonċerna prinċipalment parametri oħra għajr milli l-prezz, b’mod partikolari l-innovazzjoni (sentenza Roussel, punt 104 iktar 'il fuq, punt 9), kif sosstniet GSK fin-noti tagħha u matul is-seduta.

107 Minbarra dan, jista’ jkun hemm kompetizzjoni bejn produttur u d-distributuri tiegħu, jew bejn kummerċjanti paralleli u distributuri nazzjonali, li tirriżulta preċiżament mid-differenzi sinjifikattivi fil-prezz li għalihom jikkontribwixxu l-leġiżlazzjonijiet statali in kwistjoni u li, meta l-prodotti mediċinali huma protetti minn privattiv li jagħti monopolju temporanju lill-proprjetarju ta' dan il-brevet, hija, sa’ l-iskadenza ta’ dan il-privattiv, l-unika forma ta’ kompetizzjoni permezz tal-prezzjijiet prevista għal dak li jikkonċernhom, kif sostniet GSK ukoll fin-noti tagħha.

108 Konsegwentement, peress illi s-sitwazzjoni leġiżlattiva deskritta minn GSK tista' tirrestrinġi l-kompetizzjoni, iżda mhux teskludiha, hija m’għandhiex bħala konsegwenza li trendi l-Artikolu 81(1) KE inapplikabbli.

Fuq ir-restrizzjoni tal-kompetizzjoni attribwita għall-Artikolu 4 tal-kundizzjonijiet ġenerali ta’ bejgħ

109 Peress illi GSK issostni li l-Kummissjoni ma kkunsidratx korrettement il-kuntest ġuridiku u ekonomiku rilevanti meta eżaminat l-eżistenza ta’ restrizzjoni tal-kompetizzjoni, għandu mill-bidu jiġi rrilevat li l-kompetizzjoni msemmija fl-Artikolu 3(1)(g) KE u fl-Artikolu 81 KE tirreferi għal kompetizzjoni effettiva, jiġifieri ta’ l-ammont ta’ kompetizzjoni neċessarju sabiex ikunu milħuqa l-għanijiet tat-Trattat. L-intensità tagħha tista’ tvarja skond in-natura tal-prodott in kwistjoni u ta’ l-istruttura tas-suq in kwistjoni. Minbarra dan, il-parametri tagħha jistgħu jkollhom importanza inugwali, peress illi l-kompetizzjoni permezz tal-prezzijiet ma tikkostitwix l-unika forma effikaċi ta' kompetizzjoni u lanqas dik li lilha, fiċ-ċirkustanzi kollha, għandha tingħata prijorità assoluta (sentenza tal-Qorti tal-Ġustizzja tal-25 ta’ Ottubru 1977, Metro vs Il-Kummissjoni, 26/76, Ġabra p. 1875, iktar ’il quddiem is-"sentenza Metro I", punti 20 u 21, u s-sentenza CIF, punt 66 iktar 'il fuq, punt 68).

110 Konsegwentement, il-karatterizzazzjoni ta’ restrizzjoni tal-kompetizzjoni skond l-Artikolu 81(1)KE għandha tieħu in kunsiderazzjoni l-kuntest reali u, għalhekk, il-kuntest ġuridiku u ekonomiku li fih jiżviluppa l-ftehim li lilu din ir-restrizzjoni hija attribwita. Obbligu bħal dan huwa impost sabiex jiġi mifhum kemm l-għan kif ukoll l-effett (sentenza Société technique minière, punt 55 iktar 'il fuq, p. 359 u 360; sentenzi tal-Qorti tal-Ġustizzja tat-13 ta’ Lulju 1966, Consten u Grundig vs Il-Kummissjoni, 56/64 u 58/64, Ġabra p. 429, 497, u tat-12 ta’ Diċembru 1995, Oude Luttikhuis et, C‑399/93, Ġabra p. I‑4515, punt 20).

111 B’hekk, meta l-eżami tal-klawsoli ta’ ftehim, imwettaq fil-kuntest ġuridiku u ekonomiku tagħhom, jiżvela fih innifsu l-eżistenza ta’ alterazzjoni tal-kompetizzjoni, jista’ jkun preżunt li dan il-ftehim għandu bħala għan li jipprevjeni jirristrinġi jew jiddistorta l-kompetizzjoni (ara s-sentenza Société technique minière, punt 55 iktar 'il fuq, p. 359 u 362, u s-sentenza Consten u Grundig vs Il-Kummissjoni, punt 110 iktar 'il fuq, p. 497), b’mod li mhuwiex neċessarju li jiġi eżaminat l-effett tiegħu (sentenza Consten u Grundig vs Il-Kummissjoni, punt 110 iktar 'il fuq, p. 496, u s-sentenza Il-Kummissjoni vs Anic Participazioni, punt 75 iktar 'il fuq, punt 99).

112 Min-naħa l-oħra, meta dan ma jkunx il-każ, huwa neċessarju li jiġi eżaminat l-effett ta’ dan il-ftehim u li jiġi muri, b’mod suffiċjenti skond il-liġi, li dan jipprevjeni, jirrestrinġi jew jiddistorta, attwalment jew potentzjalment il-kompetizzjoni (sentenza Société technique minière, punt 55 iktar 'il fuq, p. 359, 360 u 362, u s-sentenza tal-Qorti tal-Ġustizzja tat-28 ta’ Mejju 1998, Deere vs Il-Kummissjoni, C‑7/95 P, Ġabra p. I‑3111, punti 75 u 77).

113 F’dan il-każ partikolari, jeħtieġ li sussegwentement jiġu eżaminati l-argumenti ta’ GSK dwar l-għan u l-effett ta’ l-Artikolu 4 tal- kundizzjonijiet ġenerali ta’ bejgħ.

– Fuq l-eżistenza ta’ għan antikompetittiv

114 GSK ma tikkontestax li l-Artikolu 4 tal-kundizzjonijiet ġenerali ta’ bejgħ ġew implementati bl-intenzjoni li jillimitaw il-kummerċ parallel ta’ 82 prodott mediċinali kkummerċjalizzati minn GW bejn Spanja, minn naħa, u l-oħra Stati Membri oħra, b’mod partikolari r-Renju Unit, min-naħa.

115 Jirriżulta mill-ġurisprudenza li l-ftehim intiżi definittivament sabiex jipprojbixxu l-kummerċ parallel għandhom bħala regola ġenerali jiġu kkunsidrati bħala li għandhom bħala għan li jipprevjenu l-kompetizzjoni (sentenza Consten u Grundig vs Il-Kummissjoni, punt 110 iktar 'il fuq, p. 496 sa 498; sentenzi tal-Qorti tal-Ġustizzja ta’ l-1 ta’ Frar 1978, Miller International vs Il-Kummissjoni, 19/77, Ġabra p. 131, punti 7 u 18; tat-12 ta’ Lulju 1979, BMW Belgium vs Il-Kummissjoni, 32/78, 36/78 u 82/78, Ġabra p. 2435, punti 20 sa28 u 31, u Sandoz Prodotti Farmaceutici vs Il-Kummissjoni, punt 76 iktar 'il fuq, punt 16).

116 Jirriżulta wkoll li l-ftehim intiżi ċarament sabiex jirriżervaw trattament sfavorevoli għall-kummerċ parallel għandhom bħala regola ġenerali jiġu kkunsidrati bħala li għandhom bħala għan li jirristrinġu l-kompetizzjoni (sentenzi tal-Qorti tal-Ġustizzja tat-8 ta’ Novembru 1983, IAZ et vs Il-Kummissjoni, 96/82 sa 102/82, 104/82, 105/82, 108/82 u 110/82, Ġabra p. 3369, punti 23 sa 25, u tas-6 ta’ April 2006, General Motors vs Il-Kummissjoni C‑551/03 P, li għada ma ġietx ippublikata fil-Ġabra, punti 67 u 68).

117 Madankollu, GSK ġustament issostni li, b'kunsiderazzjoni għall-kuntest ġuridiku u ekonomiku, il-Kummissjoni ma setgħetx tibbaża ruħha biss fuq il-fatt li l-Artikolu 4 tal-kundizzjonijiet ġenerali ta’ bejgħ jistabbilixxi sistema ta' prezz differenzjat intiża sabiex tillimitata l-kompetizzjoni parallela sabiex tikkonkludi li din il-kundizzjoni kellha bħala għan li tirrestrinġi l-kompetizzjoni.

118 Fil-fatt, l-għan ta' l-Artikolu 81(1) KE, li jikkostitwixxi dispożizzjoni fundamentali indispensabbli għat-twettiq tal-missjonijiet mogħtija lill-Komunità, b’mod partikolari għall-funzjonament tas-suq intern (sentenzi tal-Qorti tal-Ġustizzja ta’ l-1 ta’ Ġunju 1999, Eco Swiss, C‑126/97, Ġabra p. I‑3055, punt 36, u ta’ l-20 ta’ Settembru 2001, Courage u Crehan, C‑453/99, Ġabra p. I‑6297, punt 20), huwa li li jiġi evitat li impriżi, billi jirrestrinġu l-kompetizzjoni bejniethom jew ma’ terzi, inaqqsu l-benesseru tal-konsumatur finali tal-prodotti in kwistjoni (sentenza tal-Qorti tal-Prim’Istanza tas-7 ta’ Ġunju 2006, Österreichische Postsparkasse u Bank für Arbeit und Wirtschaft vs Il-Kummissjoni, T‑213/01 u T‑214/01, li għadha ma ġietx ippubblikata fil-Ġabra, punt 115; ara wkoll, f’dan is-sens, is-sentenza Consten u Grundig vs Il-Kummissjoni, punt 110 iktar 'il fuq, p. 493, u s-sentenza tal-Qorti tal-Ġustizzja ta’ l-20 ta’ Ġunju 1978, Tepea vs Il-Kummissjoni, 28/77, Ġabra p. 1391, punt 56). Waqt is-seduta, il-Kummissjoni barra minn hekk sostniet bosta drabi li kienet f'din il-perspettiva li hija kienet wettqet l-eżami tagħha f’dan il-każ, fejn ikkonkludiet fl-ewwel lok li l-kundizzjonijiet ġenerali ta’ bejgħ ċarament jirrestrinġu l-benesseru tal-konsumaturi, umbgħad billi saqsiet lilha nnifisha fit-tieni lok dwar jekk din ir-restizzjoni hijiex ser tkun ikkompensata minn żieda fl-effikaċja li fiha nfisha tkun ta' benefiċċju għall-konsumaturi.

119 Konsegwentement, l-applikazzjoni ta’ l-Artikolu 81(1) KE għal dan il-każ partikolari ma tistax tiddependi biss fuq il-fatt li l-ftehim in kwistjoni huwa intiż sabiex jillimita l-kummerċ parallel tal-prodotti mediċinali jew sabiex jaqsam is-suq komuni, elementi li jippermettu li jiġu konklużi li huwa jaffettwa l-iskambji bejn Stati Membri, iżda minnbarra dan teħtieġ analiżi intiża sabiex jiġi determinat jekk dan għandhux bħala għan jew effett il-prevenzjoni, ir-restrizzjoni jew id-distorsjoni tal-kompetizzjoni fis-suq in kwistjoni, għad-detriment tal-konsumatur finali. Kif jirriżulta mill-ġurisprudenza ċċitata fil-punti 111 u 112 iktar ’il fuq, din l-analiżi, li tista’ tiġi mqassra meta l-klawsoli tal-ftehim stess juru l-eżistenza ta’ alterazzjoni tal-kompetizzjoni, kif irrilevat il-Kummissjoni matul is-seduta, għandha min-naħa l-oħra tkun kompletata, skond dak li jeħtieġu ċ-ċirkustanzi tal-kawża, meta dan ma jkunx il-każ (sentenza Société technique minière, punt 55 iktar 'il fuq, p. 358 sa 361, u s-sentenza Consten u Grundig vs Il-Kummissjoni, punt 110 iktar 'il fuq, p. 495 sa 498).

120 B’mod partikolari, fis-sentenza Consten u Grundig vs Il-Kummissjoni, punt 110 iktar 'il fuq, li tagħat bidu għall-ġurisprudenza ċċitata fil-punti 115 u 116 iktar ’il fuq, il-Qorti tal-Ġustizzja ma ddeċidietx, kuntrarjament għal dak li sostniet il-Kummissjoni fin-noti tagħha, li ftehim intiż sabiex jillimita l-kummerċ parallel għandu jkun ikkunsidrat minn natura tiegħu, jiġifieri indipendentement minn kull analiżi ta’ kompetizzjoni, bħala li għandu bħala għan li jirrestrinġi l-kompetizzjoni. Kuntrarjament, il-Qorti tal-Ġustizzja llimitat ruħha, fl-ewwel lok, li tqis li ftehim bejn produttur u distributur li jkollu t-tendenza li jirrikostitwixxi l-barrieri nazzjonali fil-kummerċ bejn l-Istai Membri jista’ jkun ta’ tip li jmur kontra l-għanijiet l-aktar fundamentali tal-Komunità, (p. 494), kunsiderazzjoni li wasslitha tiċħad il-motiv bbażat fuq l-inapplikabbiltà ta’ l-Artikolu 81(1) KE għall-ftehim vertikali (p. 492 sa 494). Sussegwentement, hija wettqet analiżi tal-kompetizzjoni, sommarja iżda reali, li matulha hija b’mod partikolari rrilevat li l-ftehim in kwistjoni kien intiż sabiex jelimina l-possibbiltajiet kollha ta’ kompetizzjoni fil-livell tal-kummerċ bl-ingrossa sabiex jiġu pprattikati prezzijiet li mhumiex dawk ta' kompetizzjoni effettiva, kunsiderazzjoni li wassluha tirrifjuta motiv ibbażat fuq in-nuqqas ta' restrizzjoni tal-kompetizzjoni (p. 496 sa 498).

121 Jekk hu akkwiżit minn hemm, li l-kummerċ parallel jibbenefika minn ċerta protezzjoni, mhuwiex għaldaqstant bħala tali iżda, kif iddeċidiet il-Qorti, għaliex jiffavorixxi, minn naħa, l-iżvilupp tal-kummerċ, u, min-naħa l-oħra, it-tisħiħ tal-kompetizzjoni (sentenza tal-Qorti tal-Ġustizzja tas-16 ta’ Jannar 1992, X, C‑373/90, Ġabra p. I‑131, punt 12), jiġifieri, taħt dan it-tieni aspett, għaliex jagħti lill-konsumaturi finali l-vantaġġi ta’ kompetizzjoni effettiva f’dak li jirrigwarda l-provvista jew il-prezz (sentenza Tepea vs Il-Kummissjoni, punt 118, iċċitata iktar 'il fuq, punti 43 u 56). Konsegwentement, jekk huwa akkwiżit li ftehim bil-għan li jillimita l-kummerċ parallel irid fil-prinċipju jitqies li għandu bħala suġġett ir-restrizzjoni tal-kompetizzjoni, huwa b’hekk li jista’ jiġi preżunt li jċaħħad lill-konsumaturi finali minn dawn il-vantaġġi.

122 Issa, fid-dawl tal-kuntest ġuridiku u ekonomiku li fih jintużaw il-kundizzjonijiet ġenerali ta’ bejgħ ta’ GSK, ma jistax jiġi preżunt li huma jċaħħdu lill-konsumaturi finali tal-prodotti mediċinali minn vantaġġi bħal dawn. Fil-fatt, il-grossisti, li l-funzjoni tagħhom hija, kif iddeċidiet il-Qorti tal-Ġustizzja, li tassigura lill-kummerċ bl-imnut provvista li tiffavorixxi l-kompetizzjoni bejn il-produtturi (sentenza Metro I, punt 109 iċċitata iktar 'il fuq, punt 40), huma aġenti ekonomiċi li joperaw fi stadju intermedjarju tal-katina ta’ valur u jistgħu jikkonservaw il-vantaġġ li l-kummerċ parallel jista’ jagħti f’dak li jirrigwarda l-prezz, f’liema każ dan ma jkunx impost fuq il-konsumaturi finali.

123 Deskrizzjoni ta’ dan il-kuntest jidher fit-Taqsima I tad-Deċiżjoni, iddedikata għall-fatti, u aktar partikolarment fis-subtaqsima F, intitolata "Kummerċ parallel tal-prodotti farmaċewtiċi fil-Komunità: effett tas-sistemi leġiżlattivi nazzjonali u tal-varjazzjoni monetarji", u G, intitolat "Kummerċ parallel tal-prodotti ta’ GW fil-Komunità : effett fuq dawn il-kundizzjonijiet ta’ bejgħ".

124 Mill-qari ta’ din id-deskrizzjoni jirriżulta li l-karatteristiċi prinċipali tal-kuntest ġuridiku u ekonomiku huma s-segwenti, b’mod li GSK qablet kemm fin-noti tagħha kif ukoll fis-seduta.

125 Fl-ewwel lok, skond il-premessi 31, 36 u 50 tad-Deċiżjoni, il-prezz tal-prodotti mediċinali koperti mis-sistemi nazzjonali ta’ assigurazzjoni għall-mard mhuwiex stabbilit mill-konklużjoni ta’ proċess ta’ kompetizzjoni fil-Komunità kollha, iżda stabbilit direttament skond proċedura amministrattiva fil-parti l-kbira ta’ l-Istati Membri u kkontrollat indirettament mill-Istati Membri l-oħra.

126 Fit-tieni lok, skond il-premessa 31 tad-Deċiżjoni, it-tqarrib tad-dispożizzjonijiet nazzjonali applikabbli għal dan il-qasam huwa, f’dan l-istadju, limitat. Fil-fatt, id-Direttiva 89/105 tiddisponi li l-iffissar tal-prezz ta’ dawn il-prodotti mediċinali, meta jkun previst mid-dritt nazzjonali, irid iseħħ skond proċedura trasparenti u jkun ibbażat fuq kriterji oġġettivi u verifikabbli. Għall-qbija, skond il-premessa 50 tad-Deċiżjoni, id-dritt nazzjonali jista’ jipprevedi li jieħu in kunsiderazzjoni kriterji differenti, fid-dawl tal-politika mħaddna mill-Istat Membru kkonċernat fil-qasam tas-saħħa pubblika u tal-finanzjament tas-sistema nazzjonali ta’ assigurazzjoni għall-mard, kif tgħid ukoll id-Direttiva 89/105. Dan huwa partikolarment il-każ tad-dritt Spanjol, li, skond il-premessi 37 u 38 tad-Deċiżjoni, jipprovdu l-iffissar dirett ta’ prezz massimu bl-ingrossa u l-iffissar indirett ta’ prezz massimu ta’ l-imnut. Minn naħa tiegħu, id-dritt Britanniku ma jipprevedix iffissar tal-prezzijiet, iżda, skond il-premessi 44 sa 46 tad-Deċiżjoni, kontroll tal-profitti tal-kumpanniji farmaċewtiċi.

127 Fit-tielet lok, skond il-premessi 29 sa 31 u 34 tad-Deċiżjoni, id-differenzi eżistenti bejn id-dispożizzjonijiet nazzjonali applikabbli fil-qasam huma kawża strutturali ta’ l-eżistenza ta’ differenzi sinjifikattivi fil-prezz bejn l-Istati Membri.

128 Fir-raba’ lok, skond il-premessi 30, 32 u 53 tad-Deċiżjoni, il-varjazzjonijiet fir-rati tal-kambju huma kawża konġunturali ta’ l-eżistenza ta’ dawn id-differenzi fil-prezz. Dan il-fenomenu, li potenzjalment ikkonċerna l-Istati Membri kollha tal-Komunità fis-6 ta’ Marzu 1998, data li fiha GSK innotifikat il-kundizzjonijiet ġenerali ta’ bejgħ lill-Kummissjoni, kien jikkonċerna wkoll lir-Renju Unit, id-Danimarka u l-Iżvezja fit-8 ta’ Mejju 2001, data li fiha l-Kummissjoni adottat id-Deċiżjoni, kif jirriżulta mill-premessa 53 tad-Deċiżjoni.

129 Fil-ħames lok, dawn id-differenzi fil-prezz huma l-kawża tal-kummerċ parallel tal-prodotti mediċinali fil-Komunità, skond il-premessa 29 tad-Deċiżjoni. L-Istati Membri prinċipali ta’ destinazzjoni ta’ dan il-kummerċ parallel huma, hekk kif jispeċifikaw il-premessi 33 u 34 tad-Deċiżjoni, id-Danimarka, l-Olanda u r-Renju Unit.

130 Fis-sitt lok, ċerti Stati Membri adottaw dispożizzjonijiet li, indipendentement mill-kwistjoni dwar jekk huma għandhomx bħala mira li jinkoraġġixxu l-kummerċ parallel – kif ssostni l-Kummissjoni fil-premessi 31, 33, 34, 36 u 52 tad-Deċiżjoni, iżda li GSK tikkontesta – jista’ jkollhom effett bħal dan. Dan huwa partikolarment il-każ tar-Renju Unit, fejn, kif tindika l-premessa 49 tad-Deċiżjoni, in-National Health Service awtomatikament jirrimborsa lill-ispiżjara ammont korrispondenti għall-prezz li għalih il-produttur jikkummerċjalizza l-prodott mediċinali tiegħu fis-suq Britanniku, diviż b’rata fissa minn 4 sa 5 % li suppost jikkorrispondi għal ammonti ffrankati mill-ispiżjara meta huma jiġu fornuti minn post ieħor, bi prezz inqas.

131 Fis-seba’ lok, hekk kif jirriżulta mill-premessi 31 u 51 tad-Deċiżjoni, il-pazjent bħala regola ġenerali jbagħti biss parti limitata, anki jekk varjabbli minn Stat Membru għall-ieħor, tal-prezz tal-prodotti mediċinali koperti mis-sistema nazzjonali ta’ assigurazzjoni għall-mard li huwa jikkonsma. Is-sistema nazzjonali ta’ assigurazzjoni għall-mard tħallas il-parti essenzjali. Dan huwa partikolarment il-każ fir-Renju Unit, fejn, skond il-premessa 48 tad-Deċiżjoni, il-pazjent iħallas 6 Sterlini (GBP) għal kull prodott mediċinali, sakemm ma jinsabx f’kategorija ta’ persuni eżenti minn ħlas bħal dan.

132 Il-Kummissjoni tirreferi għal ċerti aspetti ta’ din id-deskrizzjoni fil-kuntest ta’ l-eżami tas-suġġett ta’ l-Artikolu 4 tal-kundizzjonijiet ġenerali ta’ bejgħ. Hija b’hekk tirreferi għall-premessa 117 tad-Deċiżjoni, sabiex tistabbilixxi l-effett ta’ dik il-klawżola fuq il-kummerċ parallel, li mhijiex ikkontestata. Hija tirreferi wkoll għall-premessa 121 tad-Deċiżjoni, sabiex tispjega li, kuntrarjament għal dak li ssostni GSK, il-kumpanniji farmaċewtiċi jiddisponu minn setgħa li jinnegozjaw fil-kuntest tal-proċedura Spanjola ta’ l-iffissar tal-prezz bl-ingrossa tal-prodotti mediċinali.

133 Madankollu, fl-ebda mument ma l-Kummissjoni teżamina l-karatteristika speċifika u essenzjali tas-settur, minħabba l-fatt li l-prezzijiet in kwistjoni, suġġetti għall-kontroll ta’ l-Istati Membri, li jiffissawhom direttament jew indirettament għal-livell li huma jqisu xierqa, huma stabbiliti fuq livell strutturalment differenti fil-Komunità u, kuntrarjament għall-prezzijiet ta’ beni oħra ta’ konsum li għalihom il-Kummissjoni rreferiet fin-noti tagħha u waqt is-seduta, bħalma huma l-artikli ta’ l-isport jew il-muturi, jibqgħu f’kull ipoteżi dipendenti, b’mod rilevanti, mill-effetti tal-provvista u d-domanda.

134 Dik iċ-ċirkustanza tostakola li jiġi preżunt li l-kummerċ parallel għandu effett fuq il-prezzijiet applikati fuq il-konsumaturi finali tal-prodotti mediċinali koperti mis-sistemi nazzjonali ta’ assigurazzjoni għall-mard u b jagħtihom vantaġġ kunsiderevoli analogu għal dak li jkun kieku l-prezz ikun ibbażat fuq il-provvista u d-domanda.

135 Min-naħa l-oħra, il-Kummissjoni tiddeċiedi hi stess anki fuq l-effett prima face ambigwu tal-kummerċ parallel tal-prodotti mediċinali fuq il-benesseri tal-konsumaturi finali, peress li hija tindika fil-komunikazzjoni tagħha COM(1998) 588 finali, tal-25 ta’ Novembru 1999, dwar is-suq komuni tal-prodotti farmaċewtiċi, iċċitata fil-premessa 161 tad-Deċiżjoni u invokata mill-partijiet fin-noti tagħhom u fir-risposti tagħhom għall-mistoqsijiet miktuba tal-Qorti tal-Prim’Istanza, li, sakemm il-kummerċ parallel ma jeżerċitax effett dinamiku fuq il-prezzijiet, jinvolvi ineffiċjenzi, peress li l-parti l-kbira, għalkemm mhux it-totalità, tal-gwadann finanzjarju jaqa’ fuq dak li jipprattika l-kummerċ parallel minflok is-sistema tal-kuri tas-saħħa jew għall-pazjent (p. 6).

136 Konsegwentement, ma jistax jitqies li l-eżami ta’ l-Artikolu 4 tal-kundizzjonijiet ġenerali ta’ bejgħ, iddestinati skond GSK sabiex jiggarantixxu li l-prezz bl-ingrossa ffissat mir-Renju ta’ Spanja jiġi effettivament applikat biss għall-prodotti mediċinali li għalihom kien legalment previst, jirrileva fih innifsu li l-kompetizzjoni hija prevenuta, ristretta jew distorta.

137 L-ebda wieħed mill-argumenti tal-Kummissjoni u ta’ l-intervenjenti ma jidhru li jpoġġi fid-dubju din il-konklużjoni.

138 B’mod partikolari, il-Kummissjoni ma tistax, kif għamlet fil-premessi 118 u 119 tad-Deċiżjoni u fin-noti tagħha, tillimita ruħa li tistabbilixxi paraguni ma’ ftehim li hija kellha l-okkażjoni teżamina fil-prattika deċiżjonali preċedenti tagħha, meta qieset li l-Artikolu 4 tal-kundizzjonijiet ġenerali ta’ bejgħ jixbaħ dawn il-ftehim jew huwa komparabbli magħhom. Fil-fatt, pass bħal dan definittivament inessi l-elementi tal-kuntest ġuridiku u ekonomiku deskritti iktar ’il fuq, li huma nieqsa fid-deċiżjonijiet ta’ applikazzjoni ta’ l-Artikolu 81(1) KE li għalihom irriferiet il-Kummissjoni.

139 Min-naħa l-oħra, il-Kummissjoni mhix korretta meta ssostni li l-eżistenza tal-leġiżlazzjoni Spanjola dwar l-iffissar tal-prezz bl-ingrossa tal-prodotti mediċinali mhuwiex determinanti fl-aħħar mill-aħħar, fid-dawl tal-poter ta’ negozjar li hija tirriżerva għall-kumpanniji famaċewtiċi, kif hija qalet fil-premessi 120 sa 123 tad-Deċiżjoni u fin-noti tagħha. Mhux aktar fondata meta tgħid li l-koeżistenza tal-leġiżlazzjonijiet statali differenti dwar dan is-suġġett mhux aktar determinanti, fid-dawl tal-ġurisprudenza (sentenza BMW Belgium vs Il-Kummissjoni, punt 115 iktar 'il fuq, punt 5, u s-sentenza tal-Qorti tal-Prim’Istanza tad-19 ta’ Mejju 1999, BASF vs Il-Kummissjoni, T‑175/95, Ġabra p. II‑1581, punti 121 sa 123 u 136), kif hija indikat fin-noti tagħha.

140 Fil-fatt, anki jekk wieħed jaċċetta li l-leġiżlazzjoni Spanjola tirriżerva setgħa ta’ nnegozjar lill-kumpanniji farmaċewtiċi, kif sostnew il-Kummissjoni u l-intervenjenti fis-seduta, jibqa’ li l-eżistenza ta’ din il-leġiżlazzjoni, u l-koeżistenza tagħha ma’ dawk ta’ l-Istati Membri oħra, għandha influwenza sinjifikattiva fuq parametru essenzjali ta’ l-operat tal-kompetizzjoni (ara, b’analoġija, is-sentenza Suiker Unie et vs Il-Kummissjoni, punt 104 iċċitata iktar 'il fuq, punti 17 u 71), element li fil-kuntest tiegħu ma tistax issir distrazzjoni fl-analiżi tal-kompetizzjoni.

141 Għalhekk l-ebda paragun ma jista’ jsir bejn il-kawżi mqajma mill-Kummissjoni, li, kif din l-istituzzjoni stess sostniet fis-seduta, dwar il-miżuri ta’ bblokkar tal-prezz tal-karozzi ġodda (sentenza BMW Belgium vs Il-Kummissjoni, punt 115 iċċitata iktar 'il fuq, punt 5) jew tal-prodotti ta’ l-isprejjar mill-ġdid tal-karozzi (sentenza BASF vs Il-Kummissjoni, punt 139 iktar 'il fuq, punt 123) fis-seħħ fi Stat Membru wieħed tal-Komunità, u l-kawża preżenti, ikkaratteriżżata mill-fatt li l-prezz tal-prodotti in kwistjoni, stabbilit b’mod definittiv mill-Istati Membri, jevita strutturalment il-mod kif taħdem l-offerta u d-domanda u huwa stabbilit f’livelli strutturalment differenti fil-Komunità kollha, minkejja kompetizzjoni residwa li tista’ timmanifesta ruħa fil-mod kif jaħdem il-kummerċ parallel.

142 Fl-aħħar nett, ma jistax jiġi dedott mill-punt 75 tas-sentenza General Motors vs Il-Kummissjoni, punt 116 iktar 'il fuq, invokata mill-Kummissjoni fir-risposti tagħha għall-mistoqsijiet bil-miktub mill-Qorti tal-Prim’Istanza u fis-seduta, li trid tiġi totalment injorata s-sitwazzjoni mill-fatt imsemmi fil-punt preċedenti.

143 Fil-fatt, jirriżulta mill-punt 75 ta’ din is-sentenza li n-nuqqas ta’ armonizzazzjoni fiskali ma jwaqqafx li jiġi konkluż li ftehim iddestinat li jillimita l-kummerċ parallel tal-karozzi għandu bħala għan li jirrestrinġi l-kompetizzjoni, peress li għandha, kif irrilevat il-Kummissjoni fis-seduta, effett fuq l-operat tal-kompetizzjoni f’dan is-settur. Min-naħa l-oħra, fl-ebda mod ma jirriżulta li l-leġiżlazzjonijiet statali in kwistjoni f’dan il-każ partikolari mhumiex effettwati mill-analiżi kompetittiva, meta jkollhom bħala mira l-istabbiliment tal-prezz tal-prodotti mediċinali koperti mis-sistemi nazzjonali ta’ assigurazzjoni għall-mard għall-operat tal-kompetizzjoni.

144 Minn naħa tagħhom, l-intervenjenti ma invokawx il-fatt li, fir-realtà, il-leġiżlazzjonijiet statali in kwistjoni ma jipprevedux li jistabbilixxu l-prezz ta’ dawn il-prodotti mediċinali għall-operat ta’ l-offerta u tad-domanda, iżda kkumpensaw għan-nuqqas ta’ kompetizzjoni dovuta għall-piż tal-kumpanniji farmaċewtiċi fis-suq u sabiex jiggarantixxi l-eżistenza tal-prezz ġust, kif għamlu fis-seduta.

145 Fil-fatt, meta tkun qed tieħu konjizzjoni ta’ rikors għal annullament ta’ deċiżjoni tal-Kummissjoni li tapplika r-regoli ta’ kompetizzjoni, skond l-Artikolu 230 KE, l-imħallef Komunitarju jistħarreġ il-legalità ta’ dik id-deċiżjoni. Issa, l-argumenti ta’ l-intervenjenti huma bbażati fuq fatti li la ssemmew u aktar importanti lanqas ma ġew eżaminati mill-Kummissjoni fid-Deċiżjoni. Il-Qorti tal-Prim’Istanza ma għandhiex tissostitwixxi ruħha magħha billi teżaminahom.

146 Minbarra dan, dawn l-argumenti għandhom jiġu kkonfrontati ma’ l-argumenti ta’ GSK, li jgħidu li dawn il-leġiżlazzjonijiet statali fil-qasam tal-privattivi huma intiżi li jippermettu lill-kumpanniji farmaċewtiċi li jħallsu l-ispejjeż tagħhom ta’ riċerka u ta’ żvilupp (iktar ’il quddiem ir-"R&D") li jagħtuhom monopolju temporanju, li fil-konfront tagħhom il-produtturi tal-prodotti mediċinali ġeneriċi jerġgħu jdaħħlu l-kompetizzjoni permezz tal-prezzijiet, b’mod li l-kummerċjanti paralleli, li joperaw fis-suq waqt it-terminu tal-validità tal-privattivi, huma l-mezzi ta’ kompetizzjoni artifiċjali u mhuwiex ta’ kompetizzjoni effettiva skond l-Artikolu 3(1)(g), KE u ta’ l-Artikolu 81 KE.

147 Konsegwentement, il-konklużjoni prinċipali tal-Kummissjoni, li skond din l-Artikolu 4 tal-kundizzjonijiet ġenerali ta’ bejgħ għandu jitqies bħala pprojbit mill-Artikolu 81(1) KE fejn għandu bħala oġġett ir-restrizzjoni tal-kummerċ parallel, ma jistax jittieħed in kunsiderazzjoni. Peress li l-prezzijiet tal-prodotti mediċinali in kwistjoni fil-parti l-kbira jkunu nħarġu abbażi ta’ l-operat ħieles ta’ l-offerta minħabba l-leġiżlazzjoni applikabbli u ffissati jew ikkontrollati mill-awtoritajiet publiċi, ma jistax jitqies mill-bidu bħala aċċettat li l-kummerċ parallel għandu l-effett li jbaxxihom u b’hekk iżid l-benesseri tal-konsumaturi finali. L-analiżi tat-termini ta’ l-Artikolu 4 tal-kundizzjonijiet ġenerali ta’ bejgħ, effettwati f’dan il-kuntest, għalhekk ma jippermettix li jkun preżunt li din il-klawżola, li għandha l-għan li tillimita l-kummerċ parallel, b’hekk għandha l-għan li tnaqqas il-benesseri tal-konsumaturi finali. F’din is-sitwazzjoni fil-parti l-kbira tagħha mhux mimsusa, in-natura restrittiva tal-kompetizzjoni ta’ dak il-ftehim konsegwentement ma jistax jiġi dedott biss mill-qari tat-termini tagħha, imwettaq fil-kuntest tagħha, u peress li l-effetti tagħha għandhom neċessarjament ikunu previsti, ikunx biss biex jiġi vverifikat li dan il-qari ppermetta lill-awtorità regolatriċi li tipprevedi dan.

– Fuq l-eżistenza ta’ effett antikompetittiv

148 L-eżami ta’ l-effett ta’ ftehim fuq il-kompetizzjoni jeħtieġ, fl-ewwel lok, li jiddefinixxi s-suq jew is-swieq in kwistjoni, mill-perspettiva kemm materjali kif ukoll ġeografika (sentenza tal-Qorti tal-Ġustizzja tat-28 ta’ Frar 1991, Delimitis, C‑234/89, Ġabra p. I‑935, punti 15, 16 u 18).

149 F’dan il-każ partikolari, fir-rigward tas-suq tal-prodotti in kwisjoni, il-Kummissjoni qieset, fil-premessi 112 u 113 tad-Deċiżjoni, li, fid-dawl tal l-osservazzjonijiet ta’ GSK li jgħidu li n-natura u l-portata tal-kummerċ parallel u tal-kundizzjonijiet ġenerali ta’ bejgħ setgħu jipprovaw l-eżistenza ta’ suq tal-prodotti li jinkludu l-prodotti mediċinali kollha mogħtija taħt preskrizzjoni, mhuwiex neċessarju li jiġu stabbiliti preċiżament il-partijiet tas-suq tal-GW għal kull wieħed mit-82 prodott mediċinali in kwistjoni. Sa fejn fis-seduta l-Kummissjoni poġġiet fid-dubju l-eżistenza ta’ l-osservazzjonijiet ta’ GSK li fuqhom kienu bbażati dawn il-premessi, hemm lok li jiġi kkonstatat li qari tan-notifika komplementari juri li d-Deċiżjoni mhijiex ivvizzjata minn żball ta’ fatt fuq dan il-punt.

150 Fir-rigward tas-suq Ġeografiku in kwistjoni, il-Kummissjoni kkonkludiet, fil-premessa 114 tad-Deċiżjoni, li kellu jitqies bħala nazzjonali minħabba, b’mod partikolari, l-eżistenza, fl-Istati Membri tal-Komunità, tad-differenzi eżistenti bejn il-leġiżlazzjonijiet dwar il-prezz u l-ħlas lura, l-istrateġiji dwar it-trade mark u l-ippakkjar, is-sistemi ta’ distribuzzjoni u l-abitudnijiet tal-preskrizzjoni.

151 Minn naħa tagħhom, is-swieq affettwati mill-ftehim ma ġewx speċifikament enumerati mill-Kummissjoni. Madankollu jirriżulta mill-premessi 112 sa 114, 117 u 126 tad-Deċiżjoni li, kif ikkonfermat il-Kummissjoni fir-risposti tagħha għal-mistoqsijiet bil-miktub tal-Qorti tal-Prim’Istanza, huwa, minn naħa, tas-suq Spanjol, fejn il-grossisti Spanjoli huma suġġetti li jixtru prodotti mediċinali minn GW, u, min-naħa l-oħra, tas-swieq nazzjonali kollha tal-Komunità li huma suġġetti li jerġu jbiegħuhom hemmhekk, jiġifieri ta’ dawk li fir-rigward tagħhom id-differenzjali eżistenti bejn il-prezz Spanjol u l-prezz domestiku huwa suffiċjenti sabiex jirrendi lill-kummerċ parallel lukrattiv.

152 GSK ma tikkontestax l-approċċ adottat mill-Kummissjoni fir-rigward tas-suq ġeografiku in kwistjoni, kif hija diġà kkonfermat fis-seduta. Għalhekk huwa kostanti li dan is-suq, li jirreferi għat-territorju li fuqu l-kundizzjonijiet oġġettivi ta’ kompetizzjoni relattivi għall-prodott in kwistjoni huma, jekk mhuwiex simili, għallinqas suffiċjentement omoġenji għall-operaturi kollha ekonomiċi (sentenzi tal-Qorti tal-Ġustizzja ta’ l-14 ta’ Frar 1978, United Brands vs Il-Kummissjoni, 27/76, Ġabra p. 207, punti 44 u 53, u tal-Qorti tal-Prim’Istanza tas-6 ta’ Ottubru 1994, Tetra Pak vs Il-Kummissjoni, T‑83/91, Ġabra p. II‑755, punt 91), jista’ jitqies f’dan il-każ partikolari li huwa nazzjonali, fid-dawl b’mod partikolari tad-differenzi tal-leġiżlazzjonijiet relattivi għall-prezz u tar-rimbors tal-prodotti mediċinali.

153 Min-naħa l-oħra, GSK tikkontesta l-approċċ li l-Kummissjoni ħadet fir-rigward tas-suq tal-prodotti in kwistjoni. Hija ssostni li, fid-dawl tal-leġiżlazzjoni Spanjola f’dan ir-rigward, il-Kummissjoni kellha tistabbilixxi distinzjoni bejn suq irregolat, li jinkludi l-prodotti mediċinali ddestinati li jerġgħu jinbiegħu u meħuda fi Spanja minn naħa, u suq liberu, li jinkludi l-prodotti mediċinali ddestinati li jerġu jinbiegħu u li jittieħdu f’kull Stat Membru ieħor, min-naħa l-oħra. Madankollu, dik il-kritika ma tidhirx fondata.

154 Jirriżulta mill-premessi 112 u 113 tad-Deċiżjoni li l-Kummissjoni ma approfondietx il-kwistjoni tad-definizzjoni tas-suq tal-prodotti kkonċernati. Mistoqsija dwar f’liema kuntest hija fil-prattika kienet irraġunat, il-Kummissjoni madankollu indikat fir-risposti tagħha għall-mistoqsijiet bil-miktub tal-Qorti tal-Prim’Istanza li, u dan kollu fejn qieset li mhuwiex neċessarju li jiġi ddefinit is-suq tal-prodotti in kwistjoni fejn hija kienet setgħet tikkonkludi l-eżistenza ta’ oġġett antikompetittiv, hija kienet wettqet definizzjoni konċiża tagħha.

155 Hija spjegat ukoll, fir-risposti tagħha fis-seduta, li, meta ma adottatx approċċ estremament elaborat f’dan ir-rigward, hija kienet żammet b’mod definittiv mad-definizzjoni tradizzjonalment użata fil-qasam, jiġifieri definizzjoni bbażata fuq it-tielet livell tal-klassifikazzjoni anatomika terapewtika (ATC) elaborata mill-European Pharmaceutical Medical Research Association (EphMRA). Din tikkorrispondi, hekk kif jindikaw il-premessi 16 u 110 tad-Deċiżjoni, għal subgruppi ddefiniti fir-rigward ta’ l-indikazzjoni terapewtika u għall-proprjetajiet farmakoloġiċi tal-prodotti mediċinali kkonċernati.

156 Meta l-Qorti tal-Prim’Istanza tiddeċiedi fuq rikors għal annullament kontra att Komunitarju, hija din il-qorti stess li trid tinterpreta dan l-att, b’mod partikolari meta l-istituzzjoni li tkun l-awtriċi tagħha tispjega fuq il-mod li jeħtieġ li tinftiehem (sentenza tal-Qorti tal-Ġustizzja tat-2 ta’ Ottubru 2003, Thyssen Stahl vs Il-Kummissjoni, C‑194/99 P, Ġabra p. I‑10821, punti 55 u 56). F’dan il-każ partikolari, minn qari flimkien tad-Deċiżjoni jirriżulta li l-Kummissjoni impliċitament, iżda neċessarjament, irraġunat fil-kuntest ta’ suq mifhum bħala dak tad-distribuzzjoni tal-prodotti mediċinali koperti mis-sistema Spanjola ta’ assigurazzjoni għall-mard, sa fejn ikunu suxxettibbli li jkunu l-oġġett ta’ kummerċ parallel fir-rigward ta’ Stati Membri oħra tal-Komunità. B’hekk, huwa b’mod ġenerali li l-Kummissjoni ddeskriviet il-kummerċ parallel tal-prodotti mediċinali kkumerċjalizzati minn GW fi Spanja, fil-premessi 64 sa 71 tad-Deċiżjoni, u l-effett tal-kundizzjonijiet ġenerali ta’ bejgħ fuq dan il-fenomenu, fil-premessi 72 sa 75 tad-Deċiżjoni. Huwa bl-istess mod li hija eżaminat l-effett restrittiv ta’ l-Artikolu 4 tagħhom, fil-premessi 117, 126, 137, 139 u 140 tad-Deċiżjoni, u dan kollu billi ffokat l-attenzjoni tagħha fuq kampjun ta’ 8 prodotti mediċinali partikolarment suxxettibbli li jkunu l-oġġett ta’ kummerċ parallel li dwarhom GSK kienet tagħthom informazzjoni. Huwa bl-istess mod, b’mod definittiv, li hija fehmet in-natura ta’ dan l-effett antikompetittiv, fil-premessa 144 tad-Deċiżjoni, kif ukoll l-effett tal-kummerċ bejn l-Istati Membri, fil-premessa 146 tad-Deċiżjoni.

157 B’hekk fid-dawl tal-punti 13 u 14 tal-Komunikazzjoni tal-Kummissjoni 97/C 372/03 fuq id-definizzjoni tas-suq in kwistjoni għall-finijiet tad-dritt komunitarju tal-kompetizzjoni (ĠU 1997, C 372, p. 5, punti 13 u 14), din l-istituzzjoni hija obbligata tiddefinixxi s-suq tal-prodotti in kwistjoni billi tikkunsidra prinċipalment min-naħa s-sostitwibbiltà tad-domanda, u minn naħa l-oħra l-offerta.

158 Fir-rigward ta’ l-ewwel aspett, jirriżulta mill-Artikolu 1(a) tar-Regolament tal-Kummissjoni (KE) Nru 2790/1999 tat-22 ta’ Diċembru 1999 dwar l-applikazzjoni ta’ l-Artikolu 81(3) tat-Trattat għal kategoriji ta’ ftehim vertikali u prattiċi miftiehma (ĠU L 336, p. 21) li jeħtieġ li ssir riċerka, fil-kuntest ta’ ftehim bħal dak in kwistjoni fil-kawża preżenti, ta’ x’inhuma l-prodotti li x-xerrej iqis bħala li jistgħu jinbidlu bejniethom jew sostitwibbli minħabba l-karatteristiċi tagħhom, tal-prezz tagħhom u ta’ l-użu li għalihom huma ddestinati.

159 Issa, ma jidhirx manifestament żbaljat li jitqies li x-xerrej, jiġifieri l-grossista Spanjol suġġett li jiddedika ruħu għall-kummerċ parallel, huwa inqas interessat, għal dan il-għan, mill-indikazzjoni terapewtika u mill-proprjetajiet farmakoloġiċi ta’ kull wieħed mill-prodotti mediċinali li huwa jixtri minn GW minħabba l-fatt li dawk il-prodotti mediċinali kollha huma koperti mis-sistema Spanjola ta’ assigurazzjoni għall-mard, u konsegwentement li l-prezz tagħhom huwa ffissat mill-amministrazzjoni Spanjola. Bl-istess mod, ma jidhirx manifestament żbaljat li jitqies li x-xerrej huwa inqas interessat mill-prezz ta’ kull wieħed ta’ dawn il-prodotti mediċinali kif ukoll mill-fatt li differenza fil-prezz hija suffiċjenti sabiex jagħmel lill-kummerċ parallel lukrattiv jeżisti, għall-prodotti mediċinali kollha, bejn Spanja u l-Istat Membru tad-destinazzjoni. F’dawn iċ-ċirkustanzi, mhuwiex manifestament żbaljat li jitqies li dawn il-prodotti mediċinali flimkien koperti mis-sistema Spanjola ta’ assigurazzjoni għall-mard, fejn il-bejgħ mill-ġdid jwassal għal profitt minħabba d-differenza fil-prezz eżistenti bejn Spanja u l-Istat Membru tad-destinazzjoni, jammonta għas-suq tal-prodotti.

160 Fir-rigward tat-tieni aspett, jista’ jiġi kkostatat li, fid-dawl ta’ l-osservazzjonijiet ta’ GSK li fuqhom il-Kummissjoni kienet ibbażat il-premessi 112 u 113 tad-Deċiżjoni, l-Artikolu 4 tal-kundizzjonijiet ġenerali ta’ bejgħ kien maħsub sabiex tiġi mifhuma, b’mod globali, id-domanda dwar il-kummerċ parallel tal-prodotti mediċinali kkumerċjalizzati minn GW bejn Spanja u l-Istati Membri li fir-rigward tagħhom dik l-attività tista’ tkun lukrattiva għall-grossisti Spanjoli.

161 Konsegwentement, l-eżistenza tal-leġiżlazzjoni Spanjola tippreżenta ruħha, mill-perspettiva kemm tax-xerrejj kif ukoll ta’ GSK, l-aktar bħala l-fattur li jagħti l-unità tagħha mas-suq tal-prodotti in kwistjoni li bħal element li għandu jwassal sabiex jiddistingwi suq tad-distribuzzjoni tal-prodotti mediċinali destinati għall-konsum domestiku, li jkun irregolat, u suq tad-distribuzzjoni tal-prodotti mediċinali ddestinati għall-esportazzjoni, li jkun liberu. Fir-realtà, id-distinzjoni proposta minn GSK hija aktar konnessa man-natura evidentement territorjali tal-leġiżlazzjoni Spanjola u mad-dimensjoni nazzjonali tas-suq ġeografiku in kwistjoni, kif hi wara kollox ammettiet fis-seduta.

162 Fit-tieni lok, jeħtieġ li jiġu eżaminati l-effetti attwali jew potenzjali tal-ftehim fuq il-kompetizzjoni. Dan l-eżami jimplika li jrid isir paragun bejn is-sitwazzjoni tal-kompetizzjoni li tirriżulta mill-ftehim u dik li tkun teżisti fin-nuqqas tagħha (sentenza Société technique minière, punt 55 iċċitata iktar 'il fuq, p. 360, u s-sentenza Deere vs Il-Kummissjoni, punt 112 iċċitata iktar 'il fuq, punt 76).

163 F’dan il-każ partikolari, jeħtieġ li mill-bidu jingħad li jirriżulta mill-premessi 26 u 28 tad-Deċiżjoni li l-applikazzjoni tal-kundizzjonijiet ġenerali ta’ bejgħ, li daħlu fis-seħħ fid-9 ta’ Marzu 1998, ġew sospiżi fis-16 ta’ Ottubru 1998 u baqaw hekk sad-data ta’ l-adozzjoni tad-Deċiżjoni, kif il-partijiet fakkru fis-seduta. Konsegwentement, l-eżami mwettaq mill-Kummissjoni għandu jiġi interpretat bħala prinċipalment iddedikat għall-effett potenzjali tiegħu fuq il-kompetizzjoni, kif iddeċidew il-partijiet fis-seduta.

164 F’dan ir-rigward, GSK tammeti li l-Artikolu 4 tal-kundizzjonijiet ġenerali ta’ bejgħ għandu jew jista’ jkollu bħala effett li jillimita l-kummerċ parallel, iżda tikkontesta li għandu jew li jista’ jkollu bħala effett ir-restrizzjoni tal-kompetizzjoni. L-argumenti prinċipali li hija tressaq jikkonċernaw, essenzjalment, erba’ aspetti tar-raġunament li seħħ mill-Kummissjoni fid-Deċiżjoni. Fl-ewwel lok, il-fatt li l-Artikolu 4 tal-kundizzjonijiet ġenerali ta’ bejgħ jillimita l-kummerċ parallel u jippreġudika l-libertà ta’ l-azzjoni tal-grossisti Spanjoli ma jimplikax, fih innifsu, li għandu bħala effett ir-restrizzjoni tal-kompetizzjoni. Fit-tieni lok, fid-dawl tal-kuntest ġuridiku u ekonomiku li fih dik l-klawżola tintuża, il-fatt li hija tistabbilixxi sistema ta’ prezz differenzjat ma jimplikax, fih nnfisu, li hija għandha bħala effett ir-restrizzjoni tal-kompetizzjoni. Fit-tielet lok, il-Kummissjoni tkun kuntenta li tikkonkludi li dik il-klawżola tillimita l-kummerċ parallel, tippreġudika l-libertà ta’ l-azzjoni tal-grossisti Spanjoli u timponi prezzijiet differenzjati, b’mod li hija ma tkunx uriet, b’mod suffiċjenti skond il-liġi, li dik kellha bħala effett ir-restrizzjoni tal-kompetizzjoni. Fir-raba’ lok, il-Kummissjoni ma kinitx, b’kull probabbiltà, ħadet in kunsiderazzjoni l-fatt li l-Artikolu 4 tal-kundizzjonijiet ġenerali ta’ bejgħ kien sempliċement jinnewtralizza distorsjoni tal-kompetizzjoni attribwibbli għar-Renju ta’ Spanja.

165 Jeħtieġ li jiġi stabbilit jekk dawn il-kritiċi differenti jwasslu li juru li d-Deċiżjoni sostniet b’mod żbaljat li l-Artikolu 4 tal-kundizzjonijiet ġenerali ta’ bejgħ kellhom bħala effett ir-restrizzjoni tal-kompetizzjoni.

166 Fl-ewwel lok, huwa kostanti li, kif ikkunsidrat mill-premessa 126 tad-Deċiżjoni, dik il-klawżola għandha bħala effett li tillimita l-kummerċ parallel tal-prodotti mediċinali kkumerċjalizzati minn GW fi Spanja. F’numru ta’ każijiet, huwa fil-fatt jisosstitwixxi għal prezz 4 A inferjuri b’mod sinjifikattiv għal prezz fis-seħħ f’ċerti Stati Membri oħra barra minn Spanja prezz 4 B li għalih id-differenza hija inqas jew ineżistenti. B’dak il-mod, hija tneħħi jew tnaqqas il-profit li l-grossisti Spanjoli jistgħu jagħmlu jekk iwettqu attività ta’ esportazzjoni.

167 Madankollu, jeħtieġ li jiġi mfakkar li, meta jitqies waħdu, il-fatt li ftehim għandu jew jista’ jkollu bħala effett li jillimita l-kummerċ parallel ċertament jaffettwa l-kummerċ bejn l-Istati Membri, iżda mhux neċessarjament iġib restrizzjoni tal-kompetizzjoni. Dawn huma r-riperkussjonijiet li din il-limitazzjoni tal-kummerċ parallel għandha jew jista’ jkollha fuq parametru jew aktar tal-kompetizzjoni, bħall-kwantità li fih prodott huwa pprovdut jew il-prezz li bih huwa mibjugħ, li juru restrizzjoni bħal din (ara, f’dan is-sens, is-sentenza Tepea vs Il-Kummissjoni, punt 118 iktar 'il fuq, punti 41, 43 u 56).

168 B’hekk, il-fatt li, fin-nuqqas ta’ l-Artikolu 4 tal-kundizzjonijiet ġenerali ta’ bejgħ, il-grossisti Spanjoli jkunu f’pożizzjoni li jixtru l-prodotti mediċinali bil-prezz ta’ l-ingrossa ffissat mill-amministrazzjoni Spanjola indipendentement mill-Istat Membru li fih dawk il-prodotti mediċinali huma destinati li jkunu mibjugħa mill-ġdid u tas-sistema nazzjonali ta’ assigurazzjoni għall-mard li permezz tiegħu huma destinati li jkunu koperti minna, u b’hekk sabiex jerġu jbiegħuha fl-Istati Membri kollha fejn il-prezz huwa suffiċjentement superjuri għall-prezz Spanjol sabiex jippermettilhom li jagħmlu profitt, fid-dawl ta mill-ispejjeż tat-transazzjoni, ma jippermettix, indipendentement minn kull eżami tad-domanda dwar b’liema mod il-kummerċ parallel jikkontribwixxi għall-kompetizzjoni permezz tal-prezzijiet, fid-dawl ta mir-rwol ta’ l-Istati Membri f’dan il-qasam, sabiex jistabbilixxu l-eżistenza ta’ effett restrittiv tal-kompetizzjoni.

169 Konsegwentement, GSK ġustament issostni, wara li evokat l-effett ta’ l-Artikolu 4 tal-kundizzjonijiet ġenerali ta’ bejgħ fuq il-kummerċ parallel, li l-Kummissjoni għadha trid tipprova l-effett fuq il-kompetizzjoni.

170 Fit-tieni lok, mhuwiex ikkontestat li, kif jirriżulta mill-premessi 137 sa 139 tad-Deċiżjoni, l-Artikolu 4 tal-kundizzjonijiet ġenerali ta’ bejgħ għandu bħala effett ir-restrizzjoni tal-libertà ta’ l-azzjoni tal-grossisti Spanjoli, b’mod partikolari dawk li jgħażlu l-klienti tagħhom.

171 Madankollu, kull ftehim li jirrestrinġi l-libertà ta’ azzjoni ta’ waħda jew iktar intrapriżi li pparteċipaw fih, mhux neċessarjament jaqa’ taħt il-kappa tal-projbizzjoni prevista fl-Artikolu 81(1) KE (sentenzi tal-Qorti tal-Ġustizzja tad-19 ta’ Frar 2002, Wouters et, C‑309/99, Ġabra p. I‑1577, punt 97, u tal-Qorti tal-Prim’Istanza tat-18 ta’ Settembru 2001, M6 et vs Il-Kummissjoni, T‑112/99, Ġabra p. II‑2459, punt 76). B’mod partikolari, kull kuntratt konkluż bejn aġenti ekonomiċi li joperaw fi stadji differenti tal-katina ta’ produzzjoni u tad-distribuzzjoni għandu bħala konsegwenza li jorbothom u, konsegwentement, li jillimithom, sekond it-termini li huwa jistabbilixxi, fil-libertà tagħhom ta’ azzjoni. F’dan il-każ partikolari, ikun xi jkun il-prezz li bih il-grossisti Spanjoli jiftehmu li jixtru prodott mediċinali minn GW fis-suq Spanjol (prezz 4 A jew prezz 4 B), huma limitati fil-libertà tagħhom ta’ azzjoni fejn jew, mill-perspettiva ekonomika, fil-partika mhumiex f’pożizzjoni li jerġu jbiegħhom bi prezz inferjuri fis-swieq nazzjonali l-oħra tal-Komunità. Madankollu, l-għan tar-regoli Komunitarji tal-kompetizzjoni jkun li jevita li l-impriżi, billi jirrestrinġu l-kompetizzjoni bejniethom jew ma’ terzi, inaqqsu l-benesseri tal-konsumatur finali tal-prodotti in kwistjoni (punt 118 iktar ’il fuq), għadu jrid jintwera li l-limitazzjoni in kwistjoni tirrestrinġi l-kompetizzjoni, għad-detriment ta’ dan l-aħħar imsemmi. Min-naħa l-oħra, il-Kummissjoni stess spjegat, fis-seduta, li l-limitazzjoni tal-libertà ta’ azzjoni tal-grossisti Spanjoli tkun diffiċilment imaġinabbli waħidha u tammonta biss għal punt tat-tluq ta’ l-eżami tagħha.

172 Konsegwentement, GSK ġustament issostni, wara li evokat l-effett ta’ l-Artikolu 4 tal-kundizzjonijiet ġenerali ta’ bejgħ fuq il-libertà ta’ azzjoni tal-grossisti Spanjoli, li l-Kummissjoni għadha trid turi kif dik il-klawżola kellha bħala effett li tirrestrinġi l-kompetizzjoni, għad-detriment tal-konsumatur finali.

173 Fit-tielet lok, mhuwiex ikkontestat li l-Artikolu 4 tal-kundizzjonijiet ġenerali ta’ bejgħ jistabbilixxi sistema tal-prezz differenzjat skond li kull wieħed mit-82 prodott mediċinali kkonċernat huwa destinat li jkun mibjugħ mill-ġdid u kopert minn Spanja, minn naħa, jew min-naħa l-oħra minn kull Stat Membru.

174 Għalkemm il-premessa 139 tad-Deċiżjoni tista’, mill-ewwel qari tagħha, tkun tidher ambigwa fuq dan il-punt, wara eżami jidher li l-Kummissjoni kkunsidrat li sistema bħal din kellha effett diskriminatorju minħabba d-destinazzjoni tal-prodotti in kwistjoni (minn naħa suq Spanjol, u min-naħa l-oħra swieq nazzjonali). Il-qari tan-noti tal-Kummissjoni jikkonferma dik l-interpretazzjoni. Minn-naħa, is-sistema tal-prezz differenzjat implementata minn GW hija kkomparata ma’ diskriminazzjoni tal-prezz ipprojbit fuq il-bażi tal-pajjiż tad-destinazzjoni, il-Kummissjoni kkunsidrat li twassal li tapplika kundizzjonijiet inugwali għal transazzjonijiet ekwivalenti skond l-Artikolu 81(1)(d), KE. Min-naħa l-oħra, il-Kummissjoni hemmhekk għamlet referenza għall-ġurisprudenza relattiva għall-Artikolu 82(c) KE, fejn il-kliem huwa identiku għal dak ta’ dik id-dispożizzjoni.

175 L-Artikolu 81(1)(d) KE jipprojbixxi l-ftehim li jikkonsistu f’li japplikaw, fir-rigward ta’ l-imsieħba kummerċjali, kundizzjonijiet inugwali għal transazzjonijiet ekwivalenti u li minħabba dan il-fatt jimponu fuqhom żvantaġġ fil-kompetizzjoni.

176 F’dan il-każ partikolari, mhemmx dubju li l-grossisti Spanjoli huma msieħba kummerċjali ta’ GW u li dawn jissuġġettawhom għal kundizzjonijiet inugwali skond jekk ibiegħux dawk il-prodotti mediċinali fi Spanja jew fi Stati Membri oħra tal-Komunità. Min-naħa l-oħra, ma ġiex muri li dawn il-bejgħ jammontaw għal transazzjonijiet ekwivalenti u, għalhekk, li l-elementi kostituttivi ta’ l-Artikolu 81, paragrafu 1(d), KE jseħħu flimkien.

177 Fil-fatt, jirriżulta mill-ġurisprudenza li għaliha tirreferi l-Kummissjoni li l-Artikolu 82(c), KE ma jipprojbix li impriża f’pożizzjoni dominanti tistabbilixxi prezzijiet differenti fl-Istati Membri differenti, b’mod partikolari meta d-differenzi fil-prezzijiet huma ġustifikati minħabba varjazzjonijiet fil-kundizzjonijiet tal-kummerċjalizzazzjoni u l-intensità tal-kompetizzjoni, iżda jipprojbixxuha milli tapplika differenzi artifiċjali tal-prezz fl-Istati Membri differenti, b’mod li jikkawżaw żvantaġġ għall-klijenti tagħha u għad-distorsjoni tal-kompetizzjoni, fil-kuntest ta’ qsim artifiċajli tas-swieq nazzjonali (sentenza Tetra Pak vs Il-Kummissjoni, punt 152 iktar 'il fuq, punt 160, u l-ġurisprudenza ċċitata). B’mod aktar ġenerali, jirriżulta li, jekk il-fatt li impriża f’pożizzjoni dominanti tippratika prezzijiet differenti tista’, fin-nuqqas ta’ spjegazzjoni oġġettiva, tikkostitwixxi l-indiċi ta’ diskriminazzjoni meta dawk il-prezzijiet huma applikati fis-suq ġeografiku speċifiku, ikkaratterizzat minn kundizzjonijiet tal-kompetizzjoni suffiċjentement omoġenji, dan mhuwiex il-każ meta huma applikati għas-swieq ġeografiċi distinti, ikkaratterizzati minn kundizzjonijiet tal-kompetizzjoni insuffiċjentement omoġenji, fir-rigward b’mod partikolari għall-qafas leġiżlattiv rilevanti (ara, f’dan is-sens, is-sentenza United Brands vs Il-Kummissjoni, punt 152 iktar 'il fuq, punti 44 sa 56 u 207, 208, 225, 228 u 233, u s-sentenza Tetra Pak vs Il-Kummissjoni, punt 152 iktar 'il fuq, punti 92 sa 96 u 161, 164, 165, 167 u 170).

178 Dawn il-kunsiderazzjonijiet jistgħu jkunu trasposti f’dan il-każ partikolari, fejn produttur u l-grossisti tiegħu jiftehmu sabiex jipprattikaw prezzijiet differenti skond l-Istat Membru li fih il-prodotti in kwistjoni huma destinati sabiex jerġu jinbiegħu u li jkopruhom. Issa, huwa kostanti li kull wieħed minn dawn l-Istati Membri jammonta għal suq distint, fejn is-suq ġeografiku in kwistjoni huwa nazzjonali minħabba, b’mod partikolari, id-differenzi tal-leġiżlazzjonijet dwar il-prezz u l-ħlas lura tal-prodotti mediċinali in kwistjoni. Għalhekk il-Kummissjoni stess qieset, fid-Deċiżjoni, li, meta jiġi fornut suq nazzjonali wieħed jew aktar ta’ dawn is-swieq nazzjonali, il-grossist Spanjol jopera, fir-rigward b’mod partikolari tal-qafas leġiżlattiv rilevanti, f’kundizzjonijiet ta’ kompetizzjoni li jitratta l-prezz, parametru li fuqu jitratta preċiżament l-Artikolu 4 tal-kundizzjonijiet ġenerali ta’ bejgħ, ikunu eteroġenji.

179 Konsegwentement, GSK ġustament ssostni li l-konsistenza ta’ differenza ta’ prezz mhuwiex suffiċjenti sabiex jikkonkludi l-eżistenza ta’ diskriminazzjoni. Fil-fatt, huwa possibbli li hija tipprattika prezzijiet differenti peress li jeżistu swieq differenti u mhux għaliex jeżistu swieq differenti.

180 Spjegazzjoni bħal din hija madankollu proposta mill-Kummissjoni stess, li tindika fil-Komunikazzjoni COM(1998) 588 final, punt 135 iktar 'il fuq, li l-kumpanniji farmaċewtiċi li jipprattikaw differenza ta’ prezz sabiex jittieħed in kunsiderazzjoni l-kapaċitajiet differenti tal-ħlas (p. 6) u, jżiedu, b’mod ġenerali, li jkun estremament diffiċli li jiġi stabbilit livell ta’ prezz xieraq għall-Komunità kollha, l-għażla ta’ livell baxx li għandu effett immedjat jibbenefika għall-oġġetivi tal-kontroll ta’ l-ispejjeż tas-saħħa, iżda jinkludu tnaqqis kostanti tal-kontribuzzjoni ewropea għall-isforz ta’ investiment fir-R&D farmaċewtika, u l-għażla ta’ livell elevat għall-effet li jillimita l-aċċess għall-kuri tal-konsumaturi u ta’ l-organizzazzjonijet debituri tal-pajjiżi li, minħabba l-kundizzjonijiet ekonomiċi u soċjali, mgħandhomx il-mezzi li jħallsu prezz bħal dan (p. 14).

181 Fir-raba’ lok, GSK essenzjalment issostni, li l-Kummissjoni bl-ebda mod ieħor ma wriet li l-Artikolu 4 tal-kundizzjonijiet ġenerali ta’ bejgħ kellhom bħala effett ir-restrizzjoni tal-kompetizzjoni.

182 Madankollu, dan mhuwiex il-każ. Għall-kuntrarju, il-Kummissjoni kkonkludiet abbażi ta’ eżami relattivament sommarju, kif ammettiet fir-risposti tagħha għall-mistoqsijiet bil-miktub tal-Qorti tal-Prim’Istanza, iżda suffiċjentement komplet fir-rigward tal-fatti tal-kawża partikolari (ara l-punt 119 iktar ’il fuq) u ta’ l-argumenti ta’ GSK, li dik il-klawżola kellha wkoll bħala effett li tnaqqas il-benesseri tal-konsumaturi finali, meta ġew prevenuti milli jieħdu vantaġġ, taħt il-forma ta’ tnaqqis ta’ prezzijiet u ta’ spejjeż, tal-parteċipazzjoni tal-grossisti Spanjoli għall-kompetizzjoni bejn id-ditti fis-swieq tad-destinazzjoni tal-kummerċ parallel ta’ oriġini Spanjola.

183 B’hekk, il-Kummissjoni kkonstatat, fil-premessi 72 sa 75 tad-Deċiżjoni, li l-Artikolu 4 tal-kundizzjonijiet ġenerali ta’ bejgħ jimponi fuq il-grossisti Spanjoli li jixtru l-prodotti mediċinali kummerċjalizzati fi Spanja minn GW li jħallsuha prezz (prezz 4 B) ogħla mill-prezz iffissat mill-amministrazzjoni Spanjola, li huma jkunu ħallsu fin-nuqqas tal-kundizzjonijiet ġenerali ta’ bejgħ (prezz 4 A). B’hekk, dik il-klawżola għandha effett li tnaqqas jew li tneħħi, fil-parti l-kbira tal-każijiet, id-differenza eżistenti sa dak iż-żmien bejn il-prezzijiet fis-seħħ fi Spanja, minn naħa, u min-naħa l-oħra fl-Istati Membri tal-Komunità. In-numru ta’ każijiet ikkonċernati huwa sinjifikattiv li jwassal li wieħed jinjora l-ispejjeż magħmula mill-grossisti Spanjoli meta huma jwettqu kummerċ parallel (trasport, ipakkjar, eċċ.) jew li wieħed jieħu dawn in kunsiderazzjoni. GSK ma tikkontestax dawn il-konstatazzjonijiet ta’ fatt.

184 Minbarra dan, il-Kummissjoni kkonstatat, fil-premessi 48 u 51 tad-Deċiżjoni, li parti, ċertament limitata, tal-prezz tal-prodotti mediċinali koperti mill-kundizzjonijiet ġenerali ta’ bejgħ jibqgħu, f’numru ta’ Stati Membri, ir-responsabbiltà tal-pazjent, li b’dan il-mod jammontaw għal konsumatur finali tal-prodotti in kwistjoni skond is-sens ekonomiku tat-terminu. Il-Kummissjoni kkonstatat ukoll, fil-premessi 49 u 51 tad-Deċiżjoni, li l-kumplament tal-prezz ta’ dawn il-prodotti mediċinali kien kopert mis-sistema nazzjonali ta’ assigurazzjoni għall-mard, li jammonta wkoll għal konsumatur finali tal-prodotti in kwistjoni, peress li rendiet komuni r-riskji ekonomiċi għas-saħħa tagħhom mill-assigurati taħt sistema soċjali. Min-naħa l-oħra, il-Qorti tal-Ġustizzja diġà rrilevat l-ispeċifiċità, taħt dan ir-rapport, tal-kummerċ tal-prodotti farmaċewtiċi, kkarat